Penyokong BN laung ‘bubar Parlimen’ di sebalik kemenangan di Johor

Laungan “bubar Parlimen” bergema di perkarangan bilik gerakan Barisan Nasional (BN) ketika menunggu keputusan rasmi Pilihan Raya Negeri (PRN) Johor diumumkan Suruhanjaya Pilihan Raya (SPR).Laungan itu bertahan selama hampir dua minit dan diulangi setiap kali pengumuman keputusan tidak rasmi beberapa kerusi yang dimenangi gabungan itu.Laungan tersebut dilihat seakan sebuah desakan yang memberi isyarat supaya kerajaan pusat memberi laluan Pilihan Raya Umum Ke-15 (PRU15) diadakan dalam masa terdekat.Sehingga kini, kiraan undi tidak langsung menunjukkan BN menang di banyak kerusi jauh meninggalkan Pakatan Harapan (PH) dan Perikatan Nasional (PN).Pengundian bermula pada pukul 8 pagi tadi di semua pusat mengundi PRN Johor dan selesai pada pukul 6 petang tadi.Kadar peratusan jumlah keluar mengundi adalah sebanyak 50% setakat pukul 4 petang tadi.Pada PRN keempat yang diadakan sepanjang pandemik melanda negara ini, 2,539,606 telah berdaftar dengan dengan SPR dan layak mengundi termasuk golongan muda berusia 18 tahun ke atas.Januari lalu, MalaysiaNow dimaklumkan satu sumber rapat dengan kem Presiden Umno Ahmad Zahid Hamidi bahawa beliau sedang merancang sekurang-kurangnya tiga lagi PRN Johor dengan harapan dapat mengembalikan pengaruh kuat parti itu sebelum PRU15 diadakan.“Selepas Johor, terdapat usaha gigih untuk mencetuskan PRN di Perak pula,” kata pemimpin Umno itu kepada MalaysiaNow dengan syarat tidak dinamakan.Beliau turut berkata rancangan itu juga bakal menyaksikan PRN diadakan di Perlis dan Kedah.Sumber juga berkata tujuan utama rancangan itu dijalankan bukan sahaja bertujuan untuk menunjukkan “Umno sudah kembali”, bahkan untuk menetapkan momentum bagi mendapatkan kuasa “sepenuhnya” di peringkat persekutuan.“Selepas banyak negeri dikuasai, barulah mudah bagi Umno untuk kembali menguasai Putrajaya tanpa perlu berkongsi kuasa dengan orang-orang yang menyebabkan kami tersungkur,” kata sumber dalaman Umno Pahang itu.


Pendaftaran Pejuang masih dalam semakan, kata RoS

Jabatan Pendaftaran Pertubuhan (RoS) memaklumkan bahawa permohonan pendaftaran Parti Pejuang Tanah Air (Pejuang) masih dalam penelitian dan semakan.Menurut RoS dalam satu kenyataan hari ini, berdasarkan semakan permohonan pendaftaran dalam sistem eROSES dan rekod jabatan sehingga semalam, mendapati permohonan pendaftaran parti itu belum diselesaikan sepenuhnya.Sehubungan itu, pihak jawatankuasa penaja Pejuang diingatkan untuk berhubung terus dengan R0S bagi menyelesaikan urusan permohonan pendaftaran tersebut.“Jawatankuasa penaja telah dimaklumkan mengenai keperluan pendaftaran yang lengkap melalui sistem sebelum pertimbangan sewajarnya dilakukan,” menurut kenyataan itu.Berikutan itu, RoS menegaskan agar pihak jawatankuasa penaja Pejuang untuk tidak menggunakan logo, lambang serta simbol sehingga pertubuhan itu didaftarkan secara sah di bawah Akta Pertubuhan 1966.Mengenai dakwaan belum ada tanda-tanda Pejuang akan diluluskan setelah lebih dua bulan permohonan dikemukakan, RoS menegaskan bahawa dakwaan itu adalah tidak wajar kerana pihak jawatankuasa penaja Pejuang telah beberapa kali mengadakan perbincangan bersama bagi tujuan semakan dan mendapatkan pandangan mengenai tindakan lanjut yang perlu diambil terhadap permohonan tersebut.“Seperti yang dimaklumkan kepada jawatankuasa penaja parti bahawa semakan terperinci hendaklah dilakukan pada setiap permohonan yang dikemukakan termasuk dokumentasi terutamanya perlembagaan yang merupakan rujukan utama sesebuah pertubuhan berdaftar,” menurut RoS.Setiausaha Agung Pejuang Amiruddin Hamzah pada Khamis mendakwa pendaftaran parti itu belum diluluskan walaupun sudah lebih dua bulan permohonan bertulis dan secara dalam talian dikemukakan kepada RoS.


Hanya 4.2% kontrak doktor ditawarkan jawatan kekal sejak akhir 2016, kata KKM

Kementerian kesihatan (KKM) kini dalam proses menyediakan unjuran berkenaan jumlah pegawai perubatan yang perlu dilantik secara tetap.Menteri Kesihatan Khairy Jamaluddin berkata unjuran itu akan dikemukakan kepada Jabatan Perkhidmatan Awam (JPA) dan Kementerian Kewangan untuk meneliti pelantikan jawatan tersebut mengikut keperluan pada masa depan.“Saya tak pasti kalau kita dapat serap semua (secara tetap) yang ada di bawah kontrak, tetapi kita mula dengan unjuran keperluan dahulu…saya pasti dengan unjuran itu, kita akan usahakan supaya dapat kita serap untuk dimasukkan dalam perkhidmatan tetap,” katanya.Beliau menjawab soalan tambahan Azizah Mohd Dun (Bersatu-Beaufort) yang ingin tahu implikasi kewangan sekiranya kerajaan melantik kesemua doktor kontrak ketika ini secara tetap, pada sesi Waktu Pertanyaan-Pertanyaan Menteri di Dewan Rakyat hari ini. Khairy berkata sejak akhir 2016, lebih 24,000 pegawai perubatan latihan siswazah dilantik secara kontrak, namun hanya sekitar 1,000 orang ditawarkan perkhidmatan tetap dan ia adalah masalah legasi lama yang perlu diatasi segera.Dalam pada itu, menerusi pembentangan Belanjawan 2022, Khairy berkata kerajaan telah bersetuju menyambung pelantikan secara kontrak 10,583 pegawai perubatan, pergigian dan farmasi dengan peruntukan RM336.35 juta.Beliau berkata daripada jumlah itu, 4,186 pegawai telah dinilai dan boleh diperakukan kepada JPA untuk lantikan tetap.Katanya, sejumlah RM377,485,089 diperlukan untuk tahun depan melibatkan permohonan 4,186 perjawatan lantikan tetap meliputi 3,586 pegawai perubatan, 300 pegawai pergigian dan 300 pegawai farmasi.Selain itu, Khairy berkata kerajaan turut menyediakan RM100 juta untuk dimanfaatkan sejumlah 3,000 pegawai kontrak perubatan dan pergigian bagi penajaan program kepakaran.Katanya, sebuah jawatankuasa khas juga telah ditubuhkan bagi mendapatkan penyelesaian jangka masa panjang terhadap isu lantikan kontrak dengan penelitian diadakan termasuk keperluan pindaan beberapa akta seperti Akta Perubatan dan Akta Pergigian.Pada masa sama, KKM dan JPA juga masih meneruskan perbincangan bagi membuat pindaan kepada Akta Pencen bagi melihat kesesuaian penawaran lantikan secara tetap dan lebih lestari kepada pegawai perubatan, pergigian dan farmasi menerusi skim Kumpulan Wang Simpanan Pekerja.Khairy berkata demikian bagi menjawab soalan asal Anwar Ibrahim (PH-Port Dickson) mengenai langkah kerajaan dalam menghadapi gelombang kedua hartal doktor kontrak, halangan dalam pengambilan jawatan tetap serta implikasi tambahan kewangan KKM jika kerajaan menyetujui pengambilan mereka.


Kasut berusia 104 tahun dijual dengan harga RM40,800 demi kelangsungan hidup

Demi kelangsungan hidup, seorang pengumpul kasut vintaj di Kota Bharu terpaksa melelong sepasang kasut Converse berusia 104 tahun miliknya, dan tidak menduga menerima bidaan tujuh individu yang berminat memiliki kasut edisi pertama tersebut dalam tempoh tidak sampai 24 jam selepas dimuat naik ke laman media sosial.Wan Irfayuim Azim Wan Ab Aziz, 31, berkata seorang daripada pembida tersebut, iaitu seorang lelaki dari Pahang, bersetuju dengan harga yang ditawarkan iaitu RM40,800, dan mereka menyelesaikan urus niaga semalam.“Saya turut bersetuju memberikan tiga pasang kasut Converse yang dikeluarkan pada 1950, 1960 dan 1970 sebagai hadiah.“Saya difahamkan beliau (pembida berjaya) juga seorang pengumpul barangan antik,” katanya ketika ditemui pemberita di rumahnya di Kampung Jambu, di Kota Bharu hari ini.Bercerita lanjut, Azim berkata kasut yang dijual untuk dijadikan koleksi itu lengkap dengan sepasang seluar pendek yang dikeluarkan pada 1916 berserta pelindung lutut pemain bola keranjang.Menyingkap sejarah kasut Converse tertua di dunia itu, lelaki berkenaan berkata beliau membeli kasut tersebut pada 2018 daripada sepasang suami isteri yang menetap di Amerika Syarikat.“Mereka menghubungi saya selepas melihat hantaran laman Facebook saya tentang sejarah kasut vintaj. Pasangan tersebut terdesak memerlukan wang untuk menampung kos rawatan anak mereka,” katanya, menambah bahawa bagi pengumpul kasut vintaj, ia bukan sekadar kasut sebaliknya penyimpan sejarah.Sehubungan itu beliau berharap pemilik baru kasut berkenaan akan turut menghargai nilai tinggi kasut Converse Non Skid tersebut.Menurutnya, beliau bertindak menjual kasut tersebut bagi kelangsungan hidup kerana tidak dapat kembali ke Jepun untuk bekerja dalam sektor pelancongan akibat penularan pandemik Covid-19.Semalam, hantaran yang dimuat naik oleh Azim berkenaan lelongan kasut itu tular menerusi Facebook dan menerima 7,000 perkongsian serta hampir 9,000 tanda suka.


Hampir 100 kanak-kanak terbunuh sejak konflik Ukraine-Rusia

Seramai 97 kanak-kanak di Ukraine terbunuh akibat konflik Rusia-Ukraine, kata pihak berkuasa pada Selasa.Pejabat ketua pendakwa raya di Ukraine memaklumkan lebih 100 kanak-kanak turut cedera antara 24 Februari dan 15 Mac, lapor Agensi Anadolu.“Sekurang-kurangnya lima kanak-kanak terbunuh setiap hari akibat serangan bom,” menurut pejabat itu. Konflik Rusia-Ukraine bermula 24 Februari, telah mengundang kecaman antarabangsa, sehingga membawa kepada sekatan kewangan ke atas Moscow dan mendorong keluarnya firma global dari Rusia.Sekurang-kurangnya 636 orang awam terbunuh dan 1,125 cedera di Ukraine.Lebih tiga juta pelarian melarikan diri ke negara jiran, menurut Pertubuhan Bangsa-Bangsa Bersatu.


Kebimbangan Omicron tidak mampu kekang kelesuan SOP?

Pematuhan prosedur operasi standar (SOP) dilihat semakin diabaikan di banyak kawasan awam walaupun terdapat pengesanan varian Omicron yang sangat mudah menular, dengan pakar memberi amaran mengenai kelesuan SOP selepas lebih dua tahun negara berdepan pandemik Covid-19.Pemerhatian MalaysiaNow di beberapa kompleks beli-belah, stesen minyak, kedai serbaneka, restoran, kawasan hentian dan Rehat dan Rawat (R&R) serta di pawagam, mendapati semakin ramai tidak mengendahkan lagi SOP terutama penjarakan fizikal.Walaupun orang ramai masih memakai pelitup muka dan melakukan imbasan aplikasi Mysejahtera, namun ia dilihat hanya sekadar “syarat” untuk memasuki premis tersebut.Keadaan ini amat berbeza berbanding ketika penularan Covid-19 mula kecoh di seluruh negara, apabila orang ramai amat berhati-hati dan sentiasa menjaga jarak antara satu sama lain.Pada ketika itu, kawalan masuk ke setiap premis amat ketat apabila pengawal keselamatan sentiasa melakukan pemeriksaan Mysejahtera dan suhu pengunjung, namun kini, orang ramai seolah-olah bebas masuk tanpa perlu diperiksa di beberapa tempat tertentu.Malah, keadaan ini juga didapati berlaku di beberapa klinik yang memberi suntikan vaksin apabila orang ramai dilihat berkumpul dalam bilik yang sempit untuk menunggu giliran mereka menerima suntikan dos penggalak.Pakar Perubatan Kesihatan Masyarakat UKM Sharifa Ezat Wan Puteh berkata, keadaan ini digelar sebagai kelesuan SOP (SOP fatigue) yang mana orang ramai sudah “jemu” untuk mematuhinya.Beliau berkata, antara faktor yang mendorong kepada situasi ini ialah apabila orang ramai tidak lagi nampak keberkesanan pematuhan SOP kerana penularan Covid-19 masih berterusan hingga ke hari ini.“Situasi ini kerana orang sudah jemu selepas melalui fasa perintah kawalan pergerakan (PKP), malah selepas pelbagai langkah keselamatan diambil, ada juga yang meninggal dunia,” katanya kepada MalaysiaNow.”“Malah, ramai yang sedang marah terutama dengan isu tindakan ‘dua darjat’. Ramai yang mempunyai persepsi bahawa hanya rakyat dikenakan tindakan manakala VIP terlepas.”Baru-baru ini, Menteri Kesihatan Khairy Jamaluddin juga turut tidak menolak kemungkinan gelombang varian Omicron akan bermula di Malaysia, seperti yang berlaku di negara-negara lain dan beberapa langkah segera perlu diambil untuk memperlahankan penularan varian membimbangkan (VOC) yang berasal dari Afrika Selatan itu.Sebagai contoh, di Amerika Syarikat (AS), lebih dari sejuta jangkitan dicatat pada Isnin dengan 1,080,211 kes baru dikesan. Menurut kerajaan, Omicron menyumbang kira-kira 59% kes di negara itu pada minggu yang berakhir 25 Disember lalu walaupun kadar kematian dan kemasukan ke hospital jauh lebih rendah berbanding gelombang jangkitan sebelumnya.Di United Kingdom pula, kes harian turut mencecah jumlah jangkitan tertinggi sepanjang pandemik dengan 189,213 kes direkodkan pada hari terakhir tahun 2021.Setakat ini, jumlah keseluruhan varian Omicron di negara ini adalah sebanyak 122 kes.Daripada jumlah tersebut, 117 daripadanya membabitkan pengembara dan satu kes disyaki jangkitan tempatan.Mengulas lanjut, Sharifa berkata, faktor situasi semasa juga memainkan peranan mengapa ramai dalam kalangan masyarakat tidak menghiraukan lagi pematuhan SOP.“Bagi mereka yang terjejas akibat banjir, pematuhan SOP tidak lagi dilihat penting kerana lebih utamakan isu makanan dan keadaan keluarga sahaja,” katanya.Sementara itu Pengerusi Pertubuhan Ikatan Komuniti Selamat Lee Lam Thye menyarankan supaya kerajaan menangani isu ini menerusi pendekatan psikologi dan bukannya secara tegas.Beliau berkata, cadangan KKM untuk memperkenalkan hukuman lebih tegas menerusi Rang Undang-Undang (RUU) Pencegahan dan Pengawalan Penyakit Berjangkit (Pindaan) 2021, mungkin hanya akan menimbulkan lagi kemarahan rakyat.“Apa kerajaan boleh buat? Kerajaan hanya boleh melaksanakan penguatkuasaan undang-undang.“Bagaimanapun, kerajaan perlu terus ambil mendidik masyarakat menerusi pendekatan psikologi kerana isu kelesuan SOP ini adalah isu melibatkan psikologi,” katanya kepada MalaysiaNow dan menambah kerajaan boleh gunakan tindakan undang-undang sekiranya tiada pilihan lain.Tambah Lee, jika keadaan ini dibiarkan begitu sahaja, ada kemungkinan Malaysia akan menyaksikan peningkatan mendadak jangkitan Covid-19 pada masa hadapan.“Kelesuan SOP ini memang benar berlaku kerana penularan Covid-19 sudah berlarutan hampir dua tahun.“Jika keadaan ini berterusan, boleh dijangkakan pematuhan SOP akan jadi lebih teruk,” tambahnya.


SKMM tidak teragak-agak ambil tindakan perundangan terhadap Meta

Suruhanjaya Komunikasi dan Multimedia (SKMM) memaklumkan pihaknya tidak teragak-agak untuk mengambil langkah definitif atau tindakan perundangan terhadap Meta, syarikat induk Facebook, susulan kerjasama tidak memadai daripada Meta untuk menurunkan kandungan memudaratkan daripada platformnya.
Menurut SKMM, platform Facebook sejak akhir-akhir ini telah dibelenggu dengan jumlah kandungan memudaratkan yang signifikan membabitkan elemen kaum, institusi diraja dan agama (3R), penyamaran, judi dalam talian serta iklan-iklan penipuan, sehubungan itu, SKMM telah menghubungi Meta untuk menurunkan kandungan yang dimaksudkan daripada platformnya.
SKMM memaklumkan, di sebalik permohonan berulang kali daripada pihak SKMM, Meta gagal mengambil tindakan secukupnya dalam menangani isu berkaitan kandungan memudaratkan pada platform mereka dan tidak bekerjasama sepenuhnya dalam menurunkan kandungan tersebut.
“Maklum balas pihak Meta yang lembab dan kurang memuaskan, tidak setimpal dengan keseriusan perkara berkenaan dan ini telah mengundang kebimbangan dan penelitian awam.
“Memandangkan tahap kerjasama yang diberikan oleh Meta adalah tidak memadai, pihak SKMM tidak teragak-agak untuk mengambil langkah definitif atau tindakan perundangan terhadap Meta sebagai langkah untuk memastikan pengguna dilindungi dan mempunyai persekitaran selamat dalam alam digital,” menurut SKMM dalam kenyataan hari ini.
SKMM memaklumkan tindakan berkenaan adalah perlu dalam menyemai kebertanggungjawaban untuk keselamatan siber selain memperkasakan perlindungan pengguna terhadap kandungan memudaratkan termasuk aktiviti penipuan.
Menurut kenyataan itu, SKMM tidak akan berkompromi terhadap sebarang perbuatan menyalahgunakan platform dalam talian dan telekomunikasi, rangkaian atau kemudahan dalam talian secara berterusan untuk aktiviti siber berniat jahat, ‘phishing’ atau pancingan data atau sebarang kandungan yang mengganggu-gugat kestabilan kaum, keharmonian sosial serta penghinaan terhadap institusi diraja.


Permit import masih berkuat kuasa bagi beras

Kementerian pertanian dan industri makanan (Mafi) hari ini berkata permit import (AP) untuk beras masih diperlukan selepas pengumuman Perdana Menteri Ismail Sabri Yaakob semalam yang berkata ia dimansuhkan bagi menangani krisis makanan dalam negara.Dalam sebuah kenyataan, Mafi berkata AP hanya dikecualikan bagi empat komoditi termasuk kubis bulat, kelapa tua biji, ayam (keratan ayam dan ayam bulat) dan susu cair.“Walau bagaimanapun, AP untuk pengimportan beras masih lagi berkuatkuasa.”Menurut Mafi, walaupun AP tidak lagi diperlukan untuk membawa masuk komoditi agromakanan dari luar negara, namun pengimport masih perlu mempunyai import permit (IP) bagi memastikan kawalan biosekuriti dan produk yang diimport adalah bebas daripada penyakit dan perosak serta diperoleh daripada loji yang diiktiraf oleh kerajaan.Mafi berkata dengan pemansuhan AP bagi empat komoditi tersebut, semua syarikat dibenarkan mengimport semua komoditi agromakanan tertakluk kepada IP yang dikeluarkan oleh Jabatan Perkhidmatan Kuarantin dan Pemeriksaan Malaysia (Maqis) beserta syarat-syarat yang tertulis dalam permit selaras dengan subseksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728) dan juga akta serta peraturan lain yang berkuatkuasa.Semalam, Ismail mengumumkan keputusan kerajaan memansuhkan keperluan AP terhadap bahan makanan berkuat kuasa serta-merta sebagai langkah drastik menjamin keselamatan dan bekalan makanan di negara ini.“Ini akan membolehkan semua pihak untuk mengimport sebarang bahan makanan ke negara ini,” katanya.“Dulu ada AP daging dan lembu, mulai hari ini tidak ada lagi dan sesiapa sahaja boleh import apa sahaja bahan makanan dari negara luar untuk pastikan cukup bekalan.”Dalam pada itu, Mafi turut memaklumkan, kebajikan pengeluar makanan tempatan juga akan terus dipelihara.“Mafi berharap dengan keputusan kerajaan ini, bekalan makanan dan sekuriti makanan negara akan terus kekal terjamin bagi kesejahteraan Keluarga Malaysia.“Pada masa yang sama, kebajikan pengeluar makanan tempatan juga akan terus dipelihara,” tambahnya.


Putin arah tentera Rusia jadi ‘pengaman’ di wilayah Ukraine dikuasai pemberontak

Presiden Vladimir Putin mengarahkan tentera Rusia memasuki dua wilayah Ukraine yang dikuasai pemberontak pada Isnin, sebagai langkah menentang ancaman sekatan Barat yang dilihat boleh mencetuskan peperangan dan memberikan kesan buruk terhadap Kyiv.Terdahulu, pemimpin Kremlin itu telah mengisytiharkan pengiktirafan kemerdekaan dua wilayah Ukraine yang dikuasai pemberontak iaitu Donetsk dan Lugansk, membuka jalan bagi mengerahkan sebahagian daripada pasukan penceroboh yang telah beliau kumpulkan di Rusia.Dalam dua pengisytiharan rasmi, Putin mengarahkan kementerian pertahanan untuk mengambil alih “tugas sebagai tentera pengaman” di wilayah yang dikuasai puak pemisah.Pengiktirafan terhadap wilayah yang berpisah dari Ukraine itu telah membentuk kawasan dikuasai pemberontak yang disokong Rusia sejak 2014, mencetuskan kecaman antarabangsa dan ancaman sekatan dari Amerika Syarikat (AS) dan Kesatuan Eropah – merangkumi sekatan ekonomi yang lebih luas sekiranya pencerobohan tetap diteruskan.Ketika pengiktirafan Rusia ke atas dua wilayah diumumkan, ramai penduduk yang berasal dari wilayah itu menyatakan rasa tidak percaya namun menyatakan kesediaan mereka untuk mempertahankan negara.‘Berita paling menakutkan’ dalam tempoh 8 tahun“Saya sangat terkejut,” kata Artem Ivaschenko, seorang tukang masak berusia 22 tahun yang berasal dari Donetsk.Artem berkata pengiktirafan Rusia terhadap dua wilayah itu sebagai “berita paling menakutkan” sejak dia meninggalkannya lapan tahun lalu.“Saya tinggal di sini, saya kehilangan sebahagian dari tanah air saya, ia telah dirampas, jadi saya akan melindunginya.”Selepas beberapa perbincangan bersama, Presiden Amerika Syarikat Joe Biden, Presiden Perancis Emmanuel Macron dan Canselor Jerman Olaf Scholz memberi amaran bahawa langkah diambil Moscow “tidak akan akan dibiarkan tanpa sebarang jawapan”.AS mengumumkan sekatan pertamanya dan akan mengeluarkan perintah eksekutif untuk melarang pelaburan, perdagangan, dan pembiayaan baru warga AS melibatkan kedua-dua wilayah pemberontak itu.Seorang pegawai presiden Perancis berkata, Kesatuan Eropah sedang menyediakan senarai entiti dan individu dari Rusia yang akan dikenakan sekatan sebagai tindak balas terhadap pengiktirafan negara itu di dua wilayah tersebut.Di Kyiv, Presiden Volodymyr Zelensky mengadakan mesyuarat majlis keselamatan negaranya dan dijadualkan akan berucap mengenai perkembangan baru itu.Terdahulu, dalam ucapan 65 minit secara langsung, Putin dilihat menunjukkan kemarahan dari pejabatnya di Kremlin.Beliau juga turut menyifatkan Ukraine sebagai negara gagal dan “boneka” Barat. Beliau juga berkata negara itu adalah sebahagian dari Rusia.Putin turut menuduh pihak berkuasa di Kyiv menganiaya penutur Bahasa Rusia dan menghalakan “blitzkrieg” terhadap Donetsk dan Lugansk di timur Ukraine.“Bagi mereka yang merampas dan memegang kuasa di Kyiv, kami mendesak operasi ketenteraan mereka dihentikan dengan segera,” kata Putin.“Jika tidak, semua pertumpahan darah akan akan menjadi tanggungjawab sepenuhnya pada rejim berkuasa di Ukraine.”Putin berkata adalah perlu untuk “mengambil keputusan yang sudah lama tertangguh, dan segera mengiktiraf kemerdekaan” kedua-dua wilayah itu.Beliau juga menandatangani perjanjian dengan pemberontak dan kemudian mengisytiharkan kehadiran pasukan tentera Rusia “bagi mengekalkan keamanan dan memastikan keselamatan.”


Kepayahan menjaga anak dalam pandemik

Seorang ibu Moon Leong, 33, amat berpuas hati dengan pusat jagaan anak perempuannya Li Lee yang berusia dua tahun enam bulan.Tetapi selepas pelaksanaan Perintah Kawalan Pergerakan Bersyarat (PKPB) dilaksanakan pada awal Oktober lalu, dia mula menyedari beberapa masalah berbangkit.Pusat jagaan itu bukan sahaja mengehendaki Leong dan suaminya membayar 90% daripada yuran bulanan berjumlah RM1,300 sepanjang tempoh PKPB walaupun Li Lee berada di rumah, mereka juga mula menghantar video pada setiap pagi berserta arahan, “Biar anak anda tonton, dan ajarnya menerusi video ini.”Leong mengerti, pusat jagaan itu memerlukan sumber kewangan untuk kekal beroperasi, tetapi dia mahu mereka kurangkan yuran bulan sebanyak 50%.Baru-baru ini, pusat jagaan itu menghantar sepucut surat kepadanya memberitahu mereka akan kembali beroperasi pada minggu depan, tetapi sebelum mereka boleh menerima kembali Li Lee, Leong perlu menyertakan surat majikan mengatakan dia perlu bekerja di pejabat dan bukannya dari rumah.Leong dalam dilema sama ada untuk terus membayar yuran pusat jagaan itu atau dia berhenti kerja dan menjaga sendiri anaknya.Azlan Malik, 49, seorang bapa tunggal kepada dua cahaya mata berusia empat dan tujuh tahun, tidak boleh bekerja dari rumah kerana kerjanya dalam bidang perbankan memerlukannya untuk berada di pusat operasi perbendaharaan bagi memantau pergerakan pasaran dalam masa nyata.Bekas isterinya sudah berkahwin dengan warganegara asing dan kini menetap di luar negara.Saudara-mara perempuan terdekat dengannya sama ada sudah tua atau tinggal terlalu jauh untuk menghulurkan tangan.Dia keluar kerja tepat pukul 7 pagi setiap hari. Menyelesaikan masalah logistik pusat jagaan anak-anaknya sesuatu yang menyakitkan hati.Dia terpaksa mencari pengasuh daripada kawasan rumah flat berhampiran yang menjaga anak-anaknya bermula pukul 7 pagi hingga 7 malam. Dia membayar RM500 seminggu.Situasi itu dialami dalam semua keluarga di Malaysia, dengan sedikit perbezaan dalam isi rumah berpendapatan rendah, yang mana ketua keluarga mungkin seorang ibu tunggal bekerja dengan pendapatan kurang daripada RM3,000 sebulan.Bagi ibu bapa, mencari pusat jagaan kanak-kanak ketika pandemik begitu sukar, namun masalah terbesar kesan daripada penutupan pusat tersebut atau penamatan perkhidmatan pusat jagaan bertauliah ialah kesejahteraan kanak-kanak itu sendiri.Masalah jangka panjang turut berlaku. Terdapat kesan negatif melibatkan penyertaan wanita dalam pasaran buruh, dan wujud kebimbangan mengenai pertumbuhan kanak-kanak.Sekiranya dibiarkan, negara mungkin menyaksikan ketaksamaan dalam generasi tenaga kerja bermula dari sekarang.Leong dalam dilema sama ada untuk terus membayar yuran pusat jagaan atau dia berhenti kerja dan menjaga sendiri anaknya.Semalam, menteri pembangunan wanita, keluarga dan masyarakat berkata, pusat jagaan kanak dan taman asuhaan kanak-kanak, yang ditutup ketika PKPB, akan dibenarkan beroperasi kembali secara bersyarat selepas mendapat kelulusan daripada Jabatan Kebajikan Masyarakat di negeri masing-masing.Menterinya, Rina Harun berkata, pihak kementerian memahami keperluan sektor ekonomi untuk kekal berfungsi, dengan ibu bapa terpaksa meninggalkan rumah keluar bekerja.Tetapi dengan kebanyakan pekerja sekarang ini diarah bekerja dari rumah, dan kebimbangan ibu bapa mengenai tahap kesihatan anak-anak mereka, masa depan pusat jagaan kanak-kanak masih samar-samar.Kepentingan penjagaan anak dengan betul Satu laporan Institut Penyelidikan Khazanah pada bulan Oktober 2019, menggariskan isu-isu penting yang berpunca daripada akses tidak mencukupi hingga ke cara penjagaan kanak-kanak yang betul sebelum wujud pandemik.Laporan bertajuk “Time to Care: Gender Inequality, Unpaid Care Work and Time Use Survey” berkata kerja menjaga rumah tangga yang tidak bergaji merupakan isu mendesak negara dan beban itu ditanggung wanita.Laporan itu memberi penekanan mengenai “perkhidmatan penjagaan kanak-kanak secara formal mungkin sukar diakses atau di luar kemampuan, dengan kebanyakan isi rumah di Kuala Lumpur berbelanja sebanyak 15% daripada gaji mereka untuk yuran penjagaan anak”.Dalam Belanjawan 2021 peruntukan sebanyak RM50 juta dicadangkan untuk menyediakan dan menaiktaraf pusat-pusat jagaan kanak-kanak dan prasekolah di premis-premis kerajaan, hospital serta pejabat di sektor swasta.Seorang pakar berkata, langkah itu selangkah ke hadapan daripada belanjawan terdahulu yang terhad kepada pengecualian cukai untuk para majikan yang menyediakan kemudahan pusat jagaan kanak-kanak di premis mereka.Shanthi Thambiah, seorang profesor di Universiti Malaya, pernah melakukaan penyelidikan untuk Program Pembangunan Pertubuhan Bangsa-Bangsa Bersatu mengenai kesan sosio-ekonomi ke atas perkembangan kanak-kanak.Beliau menggesa orang ramai untuk memberi fokus mengenai kesan terhadap kanak-kanak terperuk dalam rumah ketika pelaksanaan PKPB.“Kelebihan kanak-kanak yang berada di pusat jagaan profesional dan diperakui seperti belajar bagaimana untuk bersosial, mampu membantu mereka mengasah kemahiran bahasa mereka,” katanya kepada MalaysiaNow.“Cara bagaimana jadual itu disusun antara waktu belajar, bermain dan rehat amat penting buat kanak-kanak.”Satu laporan daripada Tabung Kanak-Kanak Pertubuhan Bangsa-Bangsa Bersatu (Unicef) turut menyokong kenyataan tersebut, tambah Shanthi.Hasil penemuan itu menyakinkan suri rumah sepenuh masa dan ibu-ibu di Eropah untuk menghantar anak-anak mereka ke pusat jagaan dalam tempoh beberapa jam hanya untuk memberi pendedahan kepada persekitaran sosial dengan kanak-kanak lain.“Pendedahan persekitaran sosial itu merupakan pelaburan amat penting untuk masa kanak-kanak,” katanya.Belajar bekerjasama, menjadi sebahagian daripada kumpulan, menghormati guru dan orang lain dan pelajari nilai-nilai sikap dan tingkah laku di sekolah membantu anak-anak untuk berkembang menjadi lebih baik.Shanthi berkata, “Di pusat jagaan kanak-kanak, berkongsi mainan, buku dan makanan dimulakan di peringkat awal usia.Terkurung di rumah dengan ibu bapa dalam jangka masa panjang ketika pelaksanaan PKPB, terutama dalam keluarga berpendapatan rendah dengan pilihan terhad, mungkin menyebabkan kemahiran bersosial anak-anak berkurang, Shanthi memberi amaran.Kebergantungan kepada aturan penjagaan kanak-kanak tidak formal di mana anak-anak tinggal dalam kawasan terhad dalam sebuah apartmen dengan ruang sempit untuk bermain, katanya, boleh menjejaskan perkembangan fizikal, kognitif dan emosi anak itu. “Kita perlu ada pusat jagaan kanak-kanak yang profesional,” tegasnyaSecara idealnya, Shanthi berkata, beban dalam memelihara anak-anak di rumah harus ditanggung bersama oleh kedua-dua ibu bapa yang bekerja sepenuh masa, namun dia memahami realitinya.“Ramai pekerja wanita hanya mula membuat kerja selepas memasak, membersih dan selesai mencuci, dan ketika itu suami serta anak-anak masih nyenyak tidur.“Ini bermakna bos-bos hanya akan menerima e-mel daripada staf wanitanya lewat malam, dan juga ia disebabkan mereka terpaksa berkongsi komputer riba dengan anak-anak di siang hari bagi mengikuti kelas dalam talian.”Disebabkan lebih ramai pekerja yang bekerja dari rumah semasa pelaksanaan PKPB, keperluan pusat jagaan kanak-kanak di tempat kerja berkurang.Keadaan itu mungkin menyebabkan majikan berfikir tiada keperluan untuk kemudahan seperti itu perlu disediakan jika bekerja dari rumah menjadi norma baru biarpun selepas wabak berakhir.Shanthi memberitahu MalaysiaNow, “Walaupun kerajaan menyuarakan sokongan terhadap penyediaan kemudahan pusat jagaan kanak-kanak di tempat kerja, para majikan sepatutnya harus turut menyokong inisiatif ini kerana jika tenaga kerja profesional digunakan untuk bekerja di pusat-pusat ini, ia juga secara tidak langsung mewujudkan peluang kerja baru.”


Kes harian lepasi 3,300 jangkitan

3,386 kes baru direkodkan hari ini menjadikan jumlah keseluruhan kes sebanyak 2,761,472.Pesakit yang sembuh pula mencatat 3,547 kes hari ini menjadikan jumlah keseluruhan kes sembuh sebanyak 2,688,925.Dalam pada itu, kes yang memerlukan rawatan di unit rawatan rapi (ICU) adalah sebanyak 273 kes di mana 202 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 159 kes di mana 86 adalah kes Covid-19.Dari 3,386 kes harian yang dilaporkan pada hari ini, 46 kes (1.4%) adalah daripada Kategori Tiga, Empat, dan Lima, dan 3,340 kes (98.6%) lagi adalah terdiri daripada Kategori Satu dan Dua.


Jangkitan baru rekod 679 kes, 6 lagi terkorban

679 kes baru Covid-19 direkodkan semalam menjadikan jumlah keseluruhan sebanyak 5,025,581 kes.
Sebanyak 923 pesakit turut dilaporkan sembuh, menjadikan jumlah keseluruhan kes sembuh sebanyak 4,976,06.
Ketika ini, 12,670 kes aktif direkodkan di mana 11,991 atau 94.6% daripadanya menjalani kuarantin kendiri.
Tiada pesakit ditempatkan ke pusat kuarantin sementara 645 (5.1%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 34 kes dan 21 daripadanya memerlukan bantuan alat pernafasan.
Enam kematian dicatatkan termasuk satu kes kematian sebelum tiba di hospital menjadikan keseluruhan korban akibat wabak itu sebanyak 36,851 orang.


Penduduk Petaling Jaya persoal kebenaran lanjutan pembinaan kontroversi PJD Link

Penduduk Petaling Jaya menerima maklumat bahawa pemaju pembinaan lebuh raya kontroversi telah diberi lampu hijau untuk melanjutkan kerja-kerja pembinaan bagi peringkat seterusnya, mengatakan bahawa mereka diberitahu tidak ada sebarang permohonan dibuat di peringkat negeri atau persekutuan.Dalam satu kenyataan, mereka merujuk sebuah laporan The Star Metro bertarikh 31 Julai yang mengatakan bahawa PJD Link (M) Sdn Bhd telah mendapat kebenaran daripada Lembaga Lebuhraya Malaysia dan Bahagian Perancang Jalan di bawah kementerian kerja raya.“Penduduk Petaling Jaya dan Puchong tidak mengetahui status lebuh raya ini,” kata mereka.“Lebuh raya PJD Link (yang difahami hampir 85% serupa dengan Kidex) telah membuat penduduk tertanya-tanya mengapa lebuh raya yang dibatalkan pada tahun 2015 kini kembali ingin dibina dalam bentuk lain bernama PJD Dispersal Link.”PJD Link adalah projek pembinaan lebuh raya dengan empat laluan ekspres bermula dari plaza tol NKVE di Lebuh Raya Sprint dan berakhir di Bukit Jalil Highway Interchange.Ia akan menghubungkan Petaling Jaya Utara, Bandar Utama, Taman Tun Dr Ismail, pusat bandar Petaling Jaya, Taman Dato Harun, Taman Medan Baru, Taman Sri Manja, Bandar Kinrara dan Taman Teknologi Bukit Jalil.Kawasan DUN yang akan terjejas termasuk Bukit Gasing, Bandar Utama dan Kinrara.Penduduk berkata bahawa mereka telah mengemukakan kebimbangan mereka berulang kali kepada Adun Bandar Utama Jamaliah Jamaluddin dan wakil Bukit Gasing Rajiv Rishyakaran namun masih menunggu tindakan yang bakal diambil mengenai projek lebuh raya itu.Mereka berkata kempen petisyen yang ditandatangani oleh ratusan penduduk juga telah diserahkan kepada Adun pada 30 Julai.Selain itu, mereka juga mahu tuntutan semua penduduk dibangkitkan pada persidangan Dewan Undangan Negeri Selangor, yang dijadualkan berlangsung dari 23 Ogos hingga 6 September, berdasarkan laporan terkini mengenai status lebuh raya itu.“Penduduk yang terjejas mahu menteri besar dan kerajaan negeri Selangor komited untuk melaksanakan proses yang telus, termasuk mengadakan perbincangan awam yang teliti dan terperinci bagi mengumpul maklum balas dan bantahan terhadap projek itu sebelum keputusan dipertimbangkan mengenai lebuh raya tersebut,” kata mereka.


Kes harian Covid-19 lepasi 6,300 jangkitan

Malaysia merekodkan kes baru sebanyak 6,380 kes menjadikan kes keseluruhan Covid-19 meningkat sebanyak 2,569,533 kes.5,760 pesakit juga direkodkan sembuh, menjadikan jumlah keseluruhan pesakit sembuh sebanyak 2,472,283.Dalam pada itu, kes yang memerlukan rawatan di unit rawatan rapi (ICU) adalah sebanyak 541 kes di mana 452 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 263 kes di mana 169 adalah kes Covid-19.Dari 6,380 kes harian yang dilaporkan pada hari ini, 98 kes (1.5%) adalah daripada Kategori Tiga, Empat, dan Lima, dan 6,282 kes (98.5%) lagi adalah terdiri daripada Kategori Satu dan Dua.


Wanita bawa kes pertikaian status agama ke Mahkamah Persekutuan

Wanita berusia 37 tahun yang terlibat dalam pertikaian undang-undang berhubung status agamanya membawa kesnya ke Mahkamah Persekutuan dalam usaha untuk mengetepikan keputusan Mahkamah Rayuan yang mengembalikannya statusnya sebagai seorang Islam.
Peguamnya A.Surendra Ananth, ketika dihubungi mengesahkan anak guamnya memfailkan notis usul semalam, memohon kebenaran untuk meneruskan rayuannya ke Mahkamah Persekutuan.
Pada 13 Jan lepas, Mahkamah Rayuan, dalam keputusan majoriti 2-1 membenarkan rayuan Majlis Agama Islam Selangor (Mais) dan kerajaan negeri Selangor untuk mengembalikan semula status wanita itu sebagai seorang Islam.
Rayuan itu susulan keputusan Mahkamah Tinggi Shah Alam yang membatalkan status beragama Islam wanita itu pada 21 Disember 2021.
Dalam kes sivil, pihak litigan mesti mendapat kebenaran daripada mahkamah sebelum boleh memfailkan rayuan mereka ke Mahkamah Persekutuan.
Dalam permohonannya, wanita itu mahu Mahkamah Persekutuan menentukan empat persoalan undang-undang, antaranya ialah keadaan di mana perintah Mahkamah Syariah tidak sah, bolehkah perintah itu dicabar secara kolateral di Mahkamah Tinggi Sivil dan sama ada Perkara 121 (1A) Persekutuan Perlembagaan adalah terpakai.
Persoalan lain ialah sama ada Seksyen 74(3) Enakmen Pentadbiran Perundangan Islam Selangor 1989 menghapuskan bidang kuasa Mahkamah Tinggi untuk menentukan kesahihan pemelukan agama Islam seorang bawah umur.
Dalam saman pemulanya, wanita itu yang semasa dilahirkan pada 1986, berbapa seorang penganut agama Hindu dan ibu penganut agama Buddha, memohon perisytiharan bahawa dia bukan seorang yang menganut agama Islam.
Dia berkata ibunya memeluk Islam pada 1991 dan secara unilateral mengislamkannya, yang ketika itu berusia lima tahun, di pejabat Jabatan Agama Islam Selangor (Jais).
Wanita itu mendakwa penukaran agama itu berlaku semasa ibu bapanya dalam proses perceraian, yang kemudian dimuktamadkan pada 1992.
Pada tahun berikutnya, ibunya berkahwin dengan seorang lelaki beragama Islam manakala bapanya meninggal dunia dalam kemalangan tiga tahun kemudian.
Wanita itu mendakwa walaupun memeluk Islam, ibu dan bapa tirinya membenarkan dia terus mengamalkan kepercayaan Hindu, agama yang dianuti sejak dilahirkan. Dia mendakwa tidak mengamalkan ajaran Islam.
Pada 12 Disember 2013, wanita itu memfailkan saman di Mahkamah Tinggi Syariah Kuala Lumpur untuk mendapatkan pengisytiharan bahawa dia tidak lagi beragama Islam namun pada 20 Julai 2017, Mahkamah Tinggi Syariah menolak samannya. Mahkamah Rayuan Syariah juga menolak rayuannya pada 1 Ogos 2017.
Selepas gagal di Mahkamah Syariah, wanita itu kemudiannya memfailkan saman di Mahkamah Tinggi Sivil Shah Alam. Dia kemudiannya berjaya mendapat pengisytiharan bahawa dia bukan beragama Islam.
Surendra berkata Mahkamah Persekutuan menetapkan 2 Mac untuk pengurusan kes bagi permohonan kebenaran merayu.


Kertas Putih Kesihatan dibentang di Dewan Rakyat hari ini

Kertas Putih Kesihatan dijangka dibentang dalam persidangan Dewan Rakyat, hari ini.
Menurut Aturan Urusan Mesyuarat yang disiarkan laman rasmi Parlimen, usul Kertas Putih itu dijadual dikemukakan Menteri Kesihatan Dr Zaliha Mustafa selepas berakhirnya sesi perbahasan dan penggulungan usul Laporan Suruhanjaya Hak Asasi Manusia (Suhakam).
Sebanyak 17 Ahli Parlimen sempat membahaskan usul Laporan Suhakam sebelum mesyuarat ditangguh semalam, manakala lima lagi akan menyambung perbahasan sebelum sesi penggulungan hari ini.
Sabtu lepas, Dr Zaliha dilapor mengesahkan bahawa Kertas Putih Kesihatan yang merangkumi dasar komprehensif dalam mereformasi sistem kesihatan untuk dilaksanakan secara berperingkat selama 15 tahun dipersetujui Kabinet untuk dibentangkan dalam persidangan Dewan Rakyat minggu ini.
Sementara itu, antara yang menjadi tumpuan dalam sesi soal jawab hari ini ialah pertanyaan daripada Pang Hok Liong (PH-Labis) yang ingin tahu sama ada kerajaan berhasrat memperluas perlindungan sosial kepada golongan B40 dan memperuntukkan baucar kepada penerima Sumbangan Tunai Rahmah (STR) untuk menyertai pelan perlindungan.
Dzulkefly Ahmad (PH-Kuala Selangor) pula meminta penjelasan jika Suruhanjaya Pencegahan Rasuah Malaysia (SPRM) akan diletakkan di bawah seliaan Suruhanjaya Integriti Agensi Penguatkuasaan (EAIC) bagi memastikan kawalan tatatertib efektif dan meningkatkan integriti agensi itu.
Beberapa soalan juga akan diajukan kepada Kementerian Belia dan Sukan (KBS) antaranya daripada Datuk Seri Doris Sophia Brodi (GPS-Sri Aman) tentang usaha kementerian itu untuk menjaga kebajikan atlet veteran yang telah mengharumkan nama negara, terutamanya atlet Paralimpik.
Ahmad Fadhli Shaari (PN-Pasir Mas) pula mahu KBS menyatakan pelan jangka panjang untuk meluaskan akses kepada kemudahan sukan dan rekreasi bagi mewujudkan keseimbangan antara kehidupan dengan kerja dalam kalangan rakyat.
Persidangan Dewan Rakyat berlangsung selama 11 hari dan akan berakhir esok.


Menteri pengangkutan nafi sembunyikan maklumat berhubung nahas tren LRT

Kementerian pengangkutan (MOT) dan jawatankuasa MOT yang menyiasat mengenai insiden perlanggaran transit aliran ringan (LRT) pada 24 Mei lepas, tidak pernah menyatakan tiada pihak yang boleh dipersalahkan kerana menyebabkan kejadian itu berlaku.Menteri Pengangkutan Wee Ka Siong berkata, tiada apa yang hendak disembunyikan berhubung siasatan insiden berkenaan seperti yang didakwa sesetengah pihak.“Jawatankuasa siasatan ini adalah jawatankuasa yang ditugaskan untuk menjalankan siasatan, bukannya badan kehakiman. Oleh itu, jawatankuasa ini tiada kuasa untuk menentukan kesalahan ke atas mana-mana pihak.“Sebarang tindakan dalaman/pentadbiran yang hendak diambil terhadap kakitangan yang terlibat dalam insiden ini, hendaklah berlandaskan kepada terma dan syarat yang telah diperuntukkan di dalam kontrak kerja yang ditandatangani oleh mereka dengan pihak Prasarana masing-masing,” katanya dalam kenyataan menerusi Facebook rasminya.Beliau menjelaskan ungkapan “Tidak bertujuan untuk membuktikan kesalahan atau liabiliti terhadap mana-mana pihak” yang menurutnya bukan bermaksud tiada yang bersalah.Pada 10 Jun, Wee dilaporkan berkata masalah teknikal dan kegagalan komunikasi antara pusat kawalan operasi (OCC) dengan pemandu (hostler), adalah antara punca berlakunya pelanggaran tren LRT laluan Kelana Jaya, 24 Mei lepas.Dalam kejadian 24 Mei lepas, seramai 47 penumpang dilaporkan cedera parah manakala 166 mengalami kecederaan ringan, apabila sebuah tren membawa penumpang dan sebuah tren rosak yang sedang dipandu uji, bertembung di dalam terowong antara stesen LRT Kampung Baru dan KLCC.Wee berkata, dalam menentukan suatu dapatan salah dan tanggungan, proses perundangan sewajarnya perlu dilaksanakan, demi memastikan bahawa prinsip keadilan sejagat turut diberikan kepada mereka yang bertanggungjawab terhadap kejadian pelanggaran LRT terbabit.Katanya, jawatankuasa siasatan bukannya ditubuhkan untuk menjatuhkan hukuman, dan MOT tiada kuasa untuk menghakimi apa jua kes.“Ketika saya mengarahkan pembentukan Jawatankuasa Siasatan untuk memeriksa secara terperinci pelanggaran LRT ini, segala rujukan dapatan jawatankuasa itu juga haruslah dijelaskan dalam mencapai misinya. Kami ingin mengelakkan perkara seperti ini berulang pada masa akan datang,” katanya.Wee berkata peranan jawatankuasa itu adalah untuk menentukan faktor dan sebab berlakunya kejadian berkenaan, yang merupakan fungsi utama penubuhan Jawatankuasa Siasatan untuk dilaksanakan dan menyelesaikannya dalam tempoh yang ditentukan.Siasatan dilakukan berdasarkan fakta dan analisa data yang diperoleh dan, atau diberikan kepada jawatankuasa berkenaan secara profesional dengan keutamaannya adalah memastikan kejadian sama tidak berulang.“Saya juga secara peribadi telah mengunjungi dan menghubungi mangsa-mangsa yang cedera. Kami memandang serius terhadap apa yang menimpa mereka.“Seperti yang telah saya maklumkan dalam sidang media pada 10 Jun, sebanyak 23 cadangan dibentang dan diterima oleh Kabinet adalah untuk membawa perubahan menyeluruh berhubung prosedur keselamatan dan operasi Rapid Rail Sdn Bhd serta Prasarana Malaysia Berhad, dan akan dilaksanakan dalam jangka masa yang dikemukakan,” katanya.Pada 10 Jun, Wee dilaporkan berkata cadangan penambahbaikan disarankan oleh Jawatankuasa Siasatan itu melibatkan lima cadangan yang perlu dilakukan dalam masa tiga bulan, 11 cadangan dalam masa antara tiga dan enam bulan, dan tujuh penambahbaikan dalam masa lebih dari enam bulan.


Sabah rekod 1 kluster berkait sambutan Aidilfitri

Sabah merekodkan dua kluster baru dengan satu daripadanya dicetuskan seorang wanita warga emas ketika menyambut Aidilfitri bersama anak-anaknya di Penampang pada 15 Mei lepas.Menteri Kerajaan Tempatan dan Perumahan Sabah Masidi Manjun dalam kenyataannya malam ini berkata wanita warga emas yang merupakan suri rumah berumur 68 tahun itu adalah kes indeks bagi Kluster Taman Deluxe di Penampang.Jurucakap kerajaan negeri berkaitan Covid-19 itu berkata wanita itu berasal dari Kampung Bubul Batu 2, Semporna yang telah merentas daerah untuk meraikan Hari Raya bersama anak-anaknya sebelum dikesan positif Covid-19 pada 19 Mei hasil daripada saringan bergejala.“Setakat jam 12 tengah hari tadi, jumlah kumulatif kes positif Covid-19 bagi kluster ini ialah 12 orang daripada 14 orang yang disaring…aktiviti siasatan masih diteruskan di lapangan untuk menyiasat punca jangkitan,” katanya menerusi kenyataan semalam.Sementara itu, Masidi berkata kluster Kampung Padawan di Papar pula mula dikesan pada 22 Mei di Klinik Kesihatan Inanam hasil saringan bergejala, dengan kes indeks adalah seorang wanita berumur 50 tahun dari Kampung Dambai, Inanam, yang disahkan positif RTK-Ag bersama tiga anaknya.“Susulan kes itu, enam ahli keluarga kepada kes indeks dikesan positif menjadikan jumlah kumulatif sebanyak 10 kes. Khuatir dengan risiko tersebut, 36 saringan RTK-Ag dilakukan di klinik swasta sebagai inisiatif oleh kontak serta ahli keluarga kepada kes indeks,” katanya.Masidi berkata Pejabat Kesihatan Daerah Papar juga telah menjalankan 113 ujian saringan RT PCR ke atas kontak rapat lain yang menghadiri majlis itu, dan berdasarkan maklumat serta penelitian awal, jangkitan COVID-19 dipercayai menular semasa majlis pengebumian di Kampung Padawan pada 17 Mei.Majlis terbabit turut dihadiri keluarga terdekat dari beberapa daerah dengan kegagalan pematuhan prosedur operasi standard sepanjang tiga hari, termasuk aktiviti makan bersama serta berkumpul beramai-ramai pada sebelah malam, katanya.Mengulas perkembangan COVID-19 di Sabah, Masidi berkata sebanyak 184 kes baharu positif COVID-19 direkodkan di negeri itu hari ini, menjadikan jumlah kumulatif 60,562 kes, manakala seramai 88 pesakit telah sembuh menjadikan jumlah kumulatif pesakit sembuh di Sabah seramai 58,798 orang.Dalam pada itu, Masidi turut memaklumkan kerajaan negeri menetapkan untuk menyeragamkan waktu operasi bagi restoran, kedai dan gerai makan sehingga jam 10 malam mulai hari ini.Sebelum ini, kerajaan negeri menetapkan kedai dan gerai makan hanya boleh beroperasi sehingga jam 9 malam, manakala restoran pukul 10 malam.


Sorry.


Cita-cita gadis tanpa kerakyatan mungkin tak kesampaian

Cita-cita untuk menjadi seorang doktor mungkin tidak akan kesampaian bagi Clara Sonia Joseph meskipun dia meraih keputusan akademik cemerlang.
Ini kerana, gadis berusia 13 tahun itu tidak memiliki status warganegara menyebabkan dia sukar mendapatkan akses kepada segala kemudahan seperti rakyat Malaysia.
Kisah Clara bermula pada 2013 apabila dia ditinggalkan ibu kandungnya, seorang warga asing dari Indonesia yang telah membuat keputusan untuk pulang ke negara asalnya.
Clara yang pada ketika itu hanya berusia tiga tahun "bernasib baik" apabila dia ditinggalkan di bawah jagaan Shamini Gopal Krishnan, seorang ibu kepada dua anak yang menetap di Klang.
Menurut Shamini, dia mula mengenali Clara yang pada ketika itu mempunyai nama lain – menerusi ibu kandung gadis itu yang sentiasa hadir ke pusat kebajikan orang kurang upaya (OKU) milik anak lelakinya pada 2013.
Shamini berkata, ibu kandung Clara hadir ke tempat itu kerana ingin menawarkan diri melakukan kerja pembersihan dan mengambil upah.

Clara Sonia Joseph menunjukkan sijil lahirnya yang ditulis ‘Bukan Warganegara’ dikeluarkan oleh Jabatan Pendaftaran Negara di Klang, 22 Mac.

"Wanita itu sering datang ditemani kanak-kanak perempuan yang hanya boleh bercakap Tamil," katanya kepada MalaysiaNow.
"Ada satu ketika, wanita itu bertanya sama ada dia boleh letakkan anak perempuannya di bawah jagaan pusat kebajikan itu, tetapi saya kata tidak boleh kerana ini adalah tempat untuk golongan OKU."
Bagaimanapun, Shamini yang berasa kasihan, bersetuju untuk menjaga kanak-kanak itu sementara wanita berkenaan pergi bekerja.
Shamini berkata, wanita itu pada satu hari, tidak muncul untuk mengambil anaknya.
Malah, Shamini bersama suaminya Charles Joseph menunggu hampir sebulan sebelum mereka menerima panggilan telefon daripada wanita terbabit yang memberitahu dia sebenarnya sudah pulang ke Medan, Indonesia.
"Selepas itu kami terus membuat laporan polis dan diberi kebenaran untuk menjaga Clara untuk sementara waktu.
"Clara tidak berhenti menangis, dan kami pula berdepan kesukaran untuk berkomunikasi kerana dia hanya boleh bercakap dalam bahasa Tamil, manakala kami hanya bercakap dalam bahasa Melayu atau Inggeris," katanya.
Tidak lama kemudian, Shamini dan Charles membuat keputusan untuk mengambil Clara sebagai anak angkat dan berjaya berbuat demikian selepas melalui pelbagai proses termasuk mendapatkan surat beranak yang berstatus bukan warganegara.
Bagaimanapun, usaha mendapatkan kerakyatan Clara sejak 2013 masih tertunda hingga ke hari ini.
Shamini berkata, permohonan sudah dibuat di Kementerian Dalam Negeri (KDN) sejak tahun itu dan dia telah serahkan segala dokumen yang diperlukan, namun masih belum ada keputusan.
"Kami masih tidak putus harapan, dari semasa ke semasa kami akan mendapatkan maklum balas KDN sehinggalah ke hari ini," katanya.
Menurut Shamini, disebabkan Clara masih tiada kerakyatan, ini menyukarkan dia mendapat akses kepada pendidikan dan kesihatan.
Namun begitu, Clara berjaya didaftarkan ke sebuah sekolah kebangsaan selepas dia mendapatkan bantuan daripada S Subramaniam dan P Kamalanathan dari MIC yang merupakan menteri dan timbalan menteri pada ketika itu.
Bagaimanapun, Clara perlu mendapatkan kebenaran daripada Pejabat Pendidikan Daerah (PPD) sebelum dia didaftarkan ke sekolah setiap tahun.
"Jika melibatkan kesihatan, Clara akan dilayan seperti warga asing yang mana kami perlu membayar lebih untuk mendapatkan rawatan.
"Ini menjadi masalah memandangkan Clara mempunyai penyakit radang usus (IBD) menyebabkan dia perlu mendapatkan rawatan dari semasa ke semasa," tambah Shamini.
Menurut Shamini, dia juga bimbang terhadap masa depan Clara yang dijangka sukar melanjutkan pelajaran di peringkat universiti, apatah lagi mendapatkan biasiswa.
Katanya, Clara merupakan seorang gadis yang sangat cerdik, malah berjaya mendapatkan 4A dalam peperiksaan akhir darjah enam tahun lepas.
"Dia dapat A dalam Bahasa Melayu, Bahasa Inggeris, Sains dan Matematik.
"Apa guna pencapaian cemerlang ini jika dia tidak boleh melanjutkan pelajaran di universiti," katanya sambil menambah Clara mahu menjadi seorang doktor selain mempunyai minat dalam bidang astronomi.


Kementerian pendidikan perhalusi cadangan tambah baik PdP

Kementerian pendidikan akan meneliti dan memperhalusi cadangan pelajar untuk menambah baik pendekatan pengajaran dan pembelajaran (PdP) sedia ada serta bagi mengikutinya secara bersemuka dengan selamat.Menteri Kanan Pendidikan Radzi Jidin berkata cadangan itu dikemukakan oleh 100 pelajar Sijil Pelajaran Malaysia (SPM) 2021 di seluruh negara dalam sesi libat urus bersama KPM secara dalam talian hari ini.Libat urus itu terbahagi kepada dua sesi membabitkan wakil murid sekolah menengah kebangsaan (SMK) dan murid berkeperluan khas (MBK).Beliau berkata pelajar yang terlibat dalam perbincangan itu teruja semasa berkongsi pengalaman dan cabaran dihadapi mereka dalam tempoh mencabar ini, termasuk persiapan mereka untuk menghadapi peperiksaan SPM yang dijadual pada Mac tahun hadapan.“Tak kurang juga yang memberikan pelbagai pandangan dan cadangan bagaimana untuk menambah baik pendekatan pengajaran dan pembelajaran sedia ada.“Saya juga begitu tersentuh dengan perkongsian anak-anak MBK yang tidak pernah jemu untuk mengikuti pembelajaran walaupun terpaksa menempuh pelbagai cabaran.“Mereka amat berharap agar dapat kembali ke sekolah dan mengikuti pembelajaran secara bersemuka dengan selamat,” katanya dalam kenyataan di Facebook rasmi beliau hari ini.Sehubungan itu, Radzi berkata kementerian pendidikan sentiasa komited untuk melakukan yang terbaik serta menghargai semua perkongsian dan cadangan diberikan.“Semoga semua anak-anak yang bakal menduduki SPM tahun 2021 terus bersemangat untuk membuat persediaan sebaiknya,” katanya.


Majikan perlu tanggung sepenuhnya kos PPV, vaksinasi pekerja

Majikan perlu menanggung sepenuhnya kos vaksinasi untuk pekerja di sektor ekonomi kritikal dalam Program Vaksinasi Barisan Hadapan Ekonomi-Sektor Peruncitan yang dijangka bermula bulan ini, menurut syarikat ProtectHealth Corporation Sdn Bhd (ProtectHealth).ProtectHealth iaitu syarikat yang dilantik kementerian kesihatan (KKM) sebagai pelaksana penglibatan pengamal perubatan swasta dalam Program Imunisasi Covid-19 Kebangsaan berkata walaupun pekerja menerima vaksin yang dibeli kerajaan, namun majikan perlu menampung kos penyediaan pusat pemberian vaksin (PPV) industri dan bayaran kepada pengamal perubatan swasta yang terlibat.“Selain itu, majikan tidak dibenarkan mengenakan sebarang caj kepada pekerja mereka dan majikan bertanggungjawab penuh kepada pelaksanaan PPV yang baik.“Justeru, ProtectHealth ingin menafikan kenyataan yang dikeluarkan Persatuan Pengurusan Kompleks Malaysia (PPK) dan dipetik oleh beberapa akhbar bahawa syarikat ini menetapkan bayaran RM50 bagi vaksinasi,” katanya dalam satu kenyataan, hari ini.Baru-baru ini, PPK mencadangkan agar pekerja membayar caj RM50 untuk mendapatkan vaksin Covid-19 di lokasi selepas pusat beli-belah bersetuju untuk memberi subsidi.Persatuan itu menjelaskan pusat beli-belah akan memberi sebahagian besar subsidi kos vaksinasi dan membenarkan pekerja membayar RM20 seorang (RM10 satu dos) manakala ProtectHealth akan mengenakan caj tambahan sebanyak RM30 bagi seorang pekerja (RM15 bagi pemberian setiap dos), menjadikan jumlah caj yang dikenakan sebanyak RM50 untuk seorang pekerja.Kenyataan PPK itu susulan pengumuman Menteri Perdagangan Dalam Negeri dan Hal Ehwal Pengguna Alexander Nanta Linggi berhubung lebih 500,000 pekerja dalam sektor peruncitan akan menerima manfaat pelaksanaan Program Vaksinasi Barisan Hadapan Ekonomi-Sektor Peruncitan.Tegas ProtectHealth, kos tambahan pengoperasian PPV atau nominal commitment fee yang dinyatakan oleh PPK sebelum ini adalah penetapan persatuan sendiri, malah tidak ditentukan dan bukan dibayar kepada syarikat itu.Katanya, semua kementerian yang terlibat akan bertanggungjawab memastikan caj yang dikenakan adalah pada kadar minimum dan bukan bermaksud mengaut keuntungan dan tidak membebankan pihak industri yang terlibat dalam program itu.“Selepas majikan mendapat kelulusan Badan Bertindak Imunisasi Covid-19 (CITF), ProtectHealth akan menguruskan pengendalian dan suntikan vaksin dengan kos RM15 bagi setiap suntikan dos menerusi penglibatan pengamal perubatan swasta.“Penyertaan sektor atau syarikat (dalam Program Vaksinasi Barisan Hadapan Ekonomi-Sektor Peruncitan) juga adalah bersifat pilihan dan bukan mandatori,” katanya.Justeru, majikan serta pekerja yang tidak menyertai pemberian vaksinasi kepada sektor ekonomi kritikal ini masih akan menerima vaksin Covid-19 secara percuma di bawah fasa arus perdana Program Imunisasi Covid-19 Kebangsaan apabila tiba giliran mereka.


Penolong akauntan kanan didakwa minta suapan berkait kerja pemasangan karpet

Seorang penolong akauntan kanan mengaku tidak bersalah di Mahkamah Sesyen atas pertuduhan menyalahgunakan jawatan untuk mendapatkan suapan berkaitan kerja pemasangan karpet pada Januari tahun lepas.Tertuduh Sazawati Salleh, 49, didakwa menggunakan jawatannya sebagai penolong akauntan kanan Majlis Daerah Marang untuk mendapatkan suapan ke atas syarikat yang secara tidak langsung mempunyai kepentingan dengan suaminya.Dia dituduh telah mengambil tindakan mencadangkan sebut harga Edaran Sepakat Trading untuk menjalankan kerja pemasangan karpet di ruang pejabat dan bilik pegawai bahagian kewangan Majlis Daerah Marang yang bernilai RM10,640.Kesalahan itu didakwa dilakukan pada 12 Januari 2021 di bahagian kewangan Majlis Daerah Marang (MDM) di Marang.Tertuduh didakwa mengikut Seksyen 23(1) Akta Suruhanjaya Pencegahan Rasuah Malaysia (SPRM) 2009 (Akta 694) yang boleh dihukum di bawah Seksyen 24 (1) akta sama.Jika sabit kesalahan, tertuduh boleh dihukum penjara maksimum 20 tahun dan denda RM10,000 atau lima kali ganda jumlah atau nilai suapan, mengikut mana-mana yang lebih tinggi.Hakim Dazuki Ali membenarkan tertuduh diikat jamin RM5,000 dengan seorang penjamin dan mengarahkan wanita itu menyerahkan pasport antarabangsa kepada SPRM serta perlu melapor diri ke pejabat SPRM setiap bulan.Pendakwaan dikendalikan Farah Yasmin Salleh manakala tertuduh diwakili peguam Muhammad Husni Mubarak Ghazali.Kes akan disebut semula pada 17 Julai ini.


KKM lulus CanSino sebagai dos penggalak

Kementerian kesihatan (KKM) meluluskan penggunaan vaksin COVID-19 Convidecia CanSino Bio (CanSino) untuk digunakan sebagai dos penggalak heterologus (pemvaksinan secara campuran).KKM dalam satu kenyataan di laman sesawangnya memaklumkan permohonan untuk dos penggalak jenis CanSino akan dibuka di MySejahtera tidak lama lagi.Dalam kenyataan sama, KKM menyatakan mereka yang mengambil vaksin primer Sinovac atau Cansino Bio sesuai untuk mengambil vaksin ini sebagai dos penggalak.“Manakala tempoh layak untuk pengambilan dos ini selepas dos primer adalah sekurang-kurangnya tiga bulan,” kata kenyataan itu.Sementara itu, Timbalan Pengarah Urusan Kumpulan Solution Group Bhd (SGB) Dr Mohd Nazlee Kamal berkata kelulusan KKM itu memberi rakyat Malaysia lebih banyak pilihan vaksin untuk suntikan dos penggalak.Anak syarikat milik penuhnya, Solution Biologics Sdn Bhd, merupakan rakan kongsi pembuatan Asean bagi vaksin Convidecia oleh CanSino Biologics Inc.Nazlee berkata kelulusan itu juga bermakna Convidecia kini membantu usaha kerajaan untuk pemberian dos penggalak dalam memerangi varian Omicron terutamanya kumpulan berisiko.“Penggunaan dos penggalak daripada vaksin berbeza dengan vaksin yang diberikan sebelum ini juga lebih berkesan dengan tindak balas imun lebih tinggi berbanding menggunakan vaksin sama untuk suntikan dos penggalak,” katanya.


Juri mahkamah AS putuskan bekas pegawai Goldman bersalah kes rasuah babit 1MDB

Juri mahkamah AS memutuskan bekas pegawai bank Goldman Sachs Roger Ng bersalah bagi pertuduhan bersubahat melanggar undang-undang anti rasuah bagi membantu penyelewengan ratusan juta dolar dari 1MDB pada Jumaat.Pendakwa raya berkata Roger Ng, bekas pegawai Goldman di Malaysia membantu bekas bosnya, Tim Leissner untuk menyelewengkan wang daripada syarikat itu dengan mengubah wang yang dicuri untuk menyuap pegawai kerajaan demi mendapatkan perniagaan bagi pihak Goldman.Ng, 49 mengaku tidak bersalah bersubahat dalam aktiviti pengubahan wang haram dan melanggar undang-undang anti rasuah di mana peguamnya berkata Leissner berbohong dalam usaha membabitkan Ng dengan skandal tersebut bagi mendapatkan hukuman ringan selepas mengaku bersalah bagi kesalahan sama pada 2018.Pendakwa raya berkata Goldman membantu 1MDB mengumpul dana sebanyak AS$6.5 bilion melalui jualan tiga bon, namun sebanyak AS$4.5 bilion telah diselewengkan bagi menyuap pegawai kerajaan, bank dan rakan subahat mereka antara 2009 dan 2015.Ng adalah individu pertama, dan mungkin menjadi satu-satunya individu terlibat skandal itu yang menghadapi perbicaraan di AS. Pada 2020, Goldman telah membayar denda hampir AS$3 bilion dan cawangannya di Malaysia bersetuju untuk mengaku bersalah.Penelitian juri mahkamah dimulakan pada Selasa selepas perbicaraan dijalankan selama dua bulan di mahkamah persekutuan Brooklyn.Sepanjang sembilan hari perbicaraan, juri mendengar keterangan Leissner yang berkata beliau memindahkan sebanyak AS$35 juta kepada Ng sebagai sogokan. Menurutnya, Ng bersetuju untuk memaklumkan kepada bank bahawa wang itu adalah hasil perniagaan yang sah antara isteri mereka berdua bagi menutup aktiviti haram mereka.Isteri Ng, Lim Hwee Bin turut memberi keterangan bagi pihak pembelaan di mana dia mengatakan perniagaannya dengan isteri Leissner adalah sah.Lim juga menjelaskan dia telah melabur sebanyak AS$6 juta pada pertengahan 2000-an dalam sebuah syarikat China dimiliki keluarga Judy Chan yang merupakan isteri Leissner ketika itu. Menurut Lim, wang sebanyak AS$35 juta yang diterima Ng adalah hasil pulangan daripada pelaburan itu.Ketika membentangkan hujah penutup pada Isnin, peguam Ng, Marc Agnifilo berkata bahawa Leissner adalah seorang yang tidak boleh dipercayai. Namun peguam pendakwaan, Alixandra Smith menjawab keterangan Leissner mengenai aktiviti mereka berdua turut disokong oleh bukti lain.Ahli perniagaan dalam buruan Low Taek Jho atau Jho Low yang masih bebas turut menjadi suspek utama dalam skandal tersebut. Beliau didakwa bersama Ng pada 2018 bagi pertuduhan yang sama.


Bekas MB Perlis akan didakwa lagi esok

Bekas menteri besar Perlis Azlan Man akan didakwa sekali lagi di Mahkamah Sesyen Kuala Lumpur, esok atas lima pertuduhan membabitkan pengubahan wang haram.
Azlan, 64, akan berdepan pertuduhan mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (AMLATFPUAA) 2001.
Sementara itu, Suruhanjaya Pencegahan Rasuah Malaysia (SPRM) dalam jemputan media hari ini memaklumkan pihaknya telah mendapat izin untuk mendakwa seorang bekas menteri besar esok.
Semalam, Azlan mengaku tidak bersalah di Mahkamah Sesyen Kangar atas lima pertuduhan berkaitan tuntutan palsu bagi kemudahan cuti seberang laut berjumlah lebih RM1.18 juta antara 2013 dan 2017.
Timbalan Pendakwa Raya SPRM Ahmad Akram Gharib memohon Mahkamah Sesyen Kangar semalam supaya menetapkan tarikh sebutan kes dalam tempoh sebulan ini memandangkan Azlan turut dijangka berhadapan dengan lima pertuduhan di bawah AMLATFPUAA 2001 (Akta 613) di Mahkamah Kuala Lumpur esok.
Azlan menjadi Ahli Dewan Undangan Negeri (Adun) Pauh pada 2013 hingga 2018, sebelum memenangi kerusi DUN Bintong dari 2018 hingga tahun lepas, sebelum tewas pada PRU15.
Beliau yang merupakan Menteri Besar Perlis dari 2013 ke 2022 turut gagal mempertahankan jawatan Ketua Umno Bahagian Kangar pada pemilihan parti itu, baru-baru ini.


Kes harian meningkat lepasi 6,500

Malaysia merekodkan kes baru sebanyak 6,517 kes menjadikan kes keseluruhan Covid-19 meningkat sebanyak 2,535,338 kes.6,026 pesakit juga direkodkan sembuh, menjadikan jumlah keseluruhan pesakit sembuh sebanyak 2,441,485.Dalam pada itu, kes yang memerlukan rawatan di unit rawatan rapi (ICU) adalah sebanyak 544 kes di mana 485 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 269 kes di mana 194 adalah kes Covid-19.Dari 6,517 kes harian yang dilaporkan pada hari ini, 125 kes (1.5%) adalah daripada Kategori Tiga, Empat, dan Lima, dan 6,392 kes (98.5%) lagi adalah terdiri daripada Kategori Satu dan Dua.


DAP belanja besar untuk iklan FB ketika kempen PRN makin hangat di Melaka

DAP merupakan parti politik yang membelanjakan jumlah wang iklan Facebook (FB) terbanyak pada Pilihan Raya Negeri (PRN) Melaka dalam tempoh tujuh hari lalu, menurut kumpulan yang meninjau dan mengumpul data mengenai kempen pilihan raya ketika ini.Menurut Kuasa, berdasarkan data dari FB Ads antara 9 hingga 15 November, FB merekodkan kutipan bayaran iklan sebanyak RM150,000 di Melaka dan lebih RM60,000 daripadanya adalah daripada DAP menerusi dua halaman FB yang dimiliki (disclaimer) Democratic Action Party dan DAP Malaysia.Data itu menunjukkan halaman page Democratic Action Party membelanjakan RM37,851 manakala “Rocket” (dalam tulisan mandarin) pula sebanyak RM23,896.“Mudah untuk ketahui ini adalah perbelanjaan DAP memandangkan mereka membelanjakan peruntukan itu secara berpusat sekali gus menyimpulkan perbelanjaan iklan FB mereka secara menyeluruh,” kata Ketua Eksekutif Kuasa Praba Ganesan kepada MalaysiaNow.Ditanya mengenai perbelanjaan iklan FB bagi parti politik lain, Praba menjelaskan sukar untuk pertubuhan bukan kerajaan itu menyatakan jumlah keseluruhan mengikut parti memandangkan mereka dilihat berkempen dalam FB menggunakan akaun FB individu.“Contohnya, parti Amanah menggunakan halaman FB Adly Zahari dengan jumlah RM23,312, manakala PN Melaka didaftar di bawah nama individu Nur Hayati Hassan dengan perbelanjaan RM5,562.“Namun begitu, jumlah yang dicampur daripada baki perbelanjaan iklan FB Melaka masih lagi rendah daripada apa yang dibelanjakan DAP,” katanya dan menambah jumlah perbelanjaan iklan FB dijangka meningkat bagi tempoh baki lima hari untuk berkempan sempena PRN Melaka.Tambah Praba, jumlah bayaran iklan yang meningkat secara mendadak bagi iklan FB di Melaka turut mengesahkan bahawa perbelanjaan iklan itu adalah sempena PRN Melaka.“Ruangan iklan FB Melaka merekodkan jumlah kutipan bayaran iklan RM150,000 dan ini merupakan peningkatan mendadak berbanding negeri lain.“Di tangga kedua ialah Selangor yang hanya merekodkan kutipan  sekitar RM12,000,” ujarnya,PRN Melaka ke-15 menyaksikan seramai 112 calon bertanding susulan pembubaran Dewan Undangan Negeri (DUN) Melaka apabila ketua menteri dari Umno, Sulaiman Md Ali hilang sokongan majoriti.Dalam mengumumkan prosedur operasi standard (SOP) PRN Melaka, Suruhanjaya Pilihan Raya (SPR) melarang aktiviti berkempen secara bersemuka dan menggalakkan parti politik berkempen secara maya bagi mengekang penularan Covid-19.Sementara itu, ditanya mengenai jangkaan PRN Melaka, Praba berkata, Barisan Nasional (BN) mungkin berdepan kesukaran untuk mencapai kemenangan meskipun mempunyai asas penyokong yang kuat di negeri itu.“Contohnya di DUN Tanjung Bidara yang terletak di bawah Parlimen Masjid Tanah. Kawasan itu boleh disifatkan sebagai kubu Umno, bagaimanapun Mas Ermieyati Shamsuddin pastinya akan memberi laluan sukar kepada mereka.“Mas Ermieyati merupakan seorang ahli parlimen dan ketua cabang Bersatu, malah dia adalah bekas ketua Puteri Umno. Pastinya dia mempunyai pengaruh yang kuat di kawasan itu dan tidak mustahil untuk dia tewaskan calon Umno, Ab Rauf Yusoh,” katanya.Selain itu, katanya, ketidakstabilan yang dilihat dalam Umno yang dipimpin oleh presiden, Ahmad Zahid Hamidi serta mereka yang tidak berpuas hati dengan pencapaian PH juga akan memberi kelebihan kepada PN untuk meraih undi di Melaka.“Kedua-dua kerajaan PH dan Umno tumbang dalam tempoh tiga tahun lalu dan ada kemungkinan pengundi akan beri peluang kepada Bersatu untuk terajui Melaka,” katanya.


Hamzah nafi tolak pendaftaran Pejuang, Muda

Parti Pejuang Tanahair (Pejuang) telah mengemukakan rayuan kepada Menteri Dalam Negeri berhubung pendaftaran parti itu setelah permohonan mereka ditolak, bagaimanapun Parti Ikatan Demokratik Malaysia (Muda) masih belum berbuat demikian.Menteri Dalam Negeri Hamzah Zainudin berkata permohonan pendaftaran Pejuang dan Muda ditolak pada 6 Januari lepas berdasarkan peruntukan Seksyen 7(3)(e) Akta Pertubuhan 1966 (Akta 335) dan kedua-duanya boleh mengemukakan rayuan kepada menteri dalam negeri dalam tempoh 30 hari daripada tarikh keputusan.Kesal dengan dakwaan bahawa beliau yang tidak meluluskan pendaftaran Pejuang dan Muda, Hamzah menjelaskan permohonan pendaftaran itu ditolak kerana perlembagaan parti yang dikemukakan gagal mematuhi peruntukan Seksyen 7(3)(e) Akta 335 itu, dengan intipati dalam perlembagaan kedua-dua parti tersebut antaranya didapati tidak teratur dan tidak spesifik.“Bukan saya yang tolak (permohonan penubuhan) tetapi RoS (Jabatan Pendaftaran Pertubuhan),” katanya pada sidang media di sini hari ini bagi memperjelaskan status pendaftaran Pejuang dan Muda.Berikutan itu, Hamzah berkata jawatankuasa penaja Pejuang telah mengadakan perbincangan bersama RoS pada 8 Januari lepas bagi mendapatkan pandangan dan mengemukakan permohonan rayuan pada hari yang sama.Jawatankuasa penaja Muda pula sehingga hari ini masih tidak berjumpa dengan pihak RoS bagi tujuan konsultansi dan belum mengemukakan permohonan rayuan secara rasmi kepada menteri dalam negeri, katanya.


Iran akan henti penerbangan ke Malaysia akibat sekatan minyak AS

Syarikat penerbangan Iran akan menghentikan semua penerbangan ke Malaysia selepas 23 Ogos, kata pihak berkuasa penerbangan negara itu memetik sekatan AS yang melarang pengisian minyak kepada pesawat yang tiba dari republik itu.
Laman berita Iran International memetik Maghsoud Asadi-Samani dari Persatuan Syarikat Penerbangan Iran yang berkata syarikat operator isian minyak di lapangan terbang Malaysia dimaklumkan bahawa mereka akan dikenakan tindakan jika mengisi minyak untuk pesawat yang tiba dari republik tersebut.
Penerbangan terahir syarikat penerbangan Iran ke Kuala Lumpur akan dikendalikan Mahan Airlines, yang dikenakan sekatan oleh AS pada 2008 kerana mempunyai kaitan dengan Pasukan Quds Pengawal Revolusi Iran, kata laporan itu.
Maghsoud berkata ia akan menjadi "satu lagi tamparan" bagi industri penerbangan Iran, di mana ia akan mengalami kerugian akibat kehilangan hasil daripada pengangkutan udara di laluan yang melibatkan Malaysia.
“Kami akan kehilangan salah satu pangkalan di Asia Tenggara,” katanya dalam laporan itu.


Sri Ram akan jawab Rosmah berhubung permohonan gugur beliau dari pendakwaan

Mahkamah Tinggi hari ini diberitahu bekas hakim Mahkamah Persekutuan Gopal Sri Ram akan berhujah bagi pihak diri sendiri pada prosiding permohonan Rosmah Mansor untuk menggugurkannya sebagai ketua pendakwaan dalam kes rasuah Rosmah membabitkan projek hibrid solar bernilai RM1.25 bilion untuk sekolah luar bandar di Sarawak.Perkara itu dimaklumkan oleh timbalan pendakwa raya (TPR) Mohamad Mustafa P Kunyalam semasa pengurusan kes di hadapan hakim Mohamed Zaini Mazlan.“Yang Arif, sendiri akan mengetuai hujahan kerana beliau berkata kes ini melibatkannya secara peribadi, justeru beliau akan datang dan berhujah, itulah arahan kepada saya,” katanya.Peguam Jagjit Singh yang mengetuai pasukan mewakili Rosmah, bangun dan membantah, menyatakan Sri Ram tidak mempunyai locus standi (hak di sisi undang-undang) untuk berbuat demikian.“Sri Ram tidak boleh berhujah dalam kes melibatkan beliau sendiri, kerana isu ini menyentuh dirinya. Ia menjadi satu persendaan. Ini sangat tidak wajar, apatah lagi datang daripada seorang bekas hakim, beliau seharusnya lebih maklum akan hal ini,” kata Jagjit.Mohamad Mustafa seterusnya mengemukakan kes Anwar Ibrahim sebagai contoh yang mana pelantikan Muhammad Shafee Abdullah sebagai TPR turut dicabar, dan beliau sendiri tampil berhujah mempertahankan pelantikannya itu.“Kami berpandukan ke Anwar Ibrahim, yang mana Muhammad Shafee diminta digugurkan, beliau berhujah sendiri, tidak ada masalah dan kes diputuskan oleh hakim Mahkamah Persekutuan,” katanya.Seorang lagi peguam mewakili Rosmah, Akberdin Abdul Kadir membalas bahawa tidak ada masalah tentang fiat dalam pelantikan Muhammad Shafee sebagai TPR.“Namun dalam kes ini, fiat (pelantikan Sri Ram) dicabar. Beliau tidak mempunyai locus standi dalam isu ini,” kata peguam itu.Muhammad Shafee yang merupakan seorang peguam kanan, dilantik oleh Peguam Negara secara fiat (autoriti beliau) mengikut Seksyen 376 (3) Kanun Acara Jenayah dan Perkara 145 (3) Perlembagaan Persekutuan untuk mengendalikan rayuan dalam kes Anwar.Mohamed Zaini kemudian meminta kedua-dua pihak menyelesaikan isu berbangkit sebelum pendengaran permohonan tersebut.“Saya tidak mahu sebarang isu teknikal dibangkitkan semasa pendengaran,” kata hakim yang kemudian menetapkan 30 Jun ini untuk mendengar permohonan Rosmah itu.Khamis lepas, Rosmah, 69, memfailkan dua permohonan di Mahkamah Tinggi bagi membatalkan keseluruhan perbicaraan beliau dalam usahanya untuk dibebaskan daripada kesemua tiga pertuduhan serta sekali lagi memohon Sri Ram digugurkan daripada mengetuai pasukan pendakwaan dalam perbicaraannya.Permohonan itu difailkan selepas Mahkamah Rayuan pada 8 April membenarkan rayuan Rosmah bagi mendapatkan salinan surat pelantikan Sri Ram, setelah pendakwaan bersetuju menyerahkan salinan surat itu kepada pasukan pembelaan.Rosmah memfailkan rayuan itu selepas Mahkamah Tinggi pada 19 Ogos tahun lalu menolak permohonannya bagi mendapatkan surat pelantikan Sri Ram.Surat pelantikan itu tidak bertarikh pada atau sebelum 15 November 2018, iaitu hari Rosmah didakwa di mahkamah serta tidak ditandatangani oleh Tommy Thomas selaku peguam negara pada masa itu. Sebaliknya, surat berkenaan bertarikh 8 Julai tahun lepas dan ditandatangani oleh Idrus Harun iaitu peguam negara pada masa ini.Pada 18 Februari 2021, Mohamed Zaini memerintahkan Rosmah membela diri atas kesemua tiga pertuduhan dan menetapkan sembilan hari iaitu 9,10,15,16,17,22, 23 Jun serta 12 dan 15 Julai bagi mendengar keterangan Rosmah dan saksi-saki pembelaan yang lain.


PKPDB di Penjara Alor Setar mula tengah malam ini

Kerajaan akan menguatkuasakan Perintah Kawalan Pergerakan Diperketatkan Bersasar (PKPDB) secara pentadbiran di kawasan Penjara Alor Setar, Kedah, termasuk kuarters kakitangan, selama 14 hari bermula 12.01 tengah malam ini (5 Oktober).Menteri Kanan (Kluster Keselamatan) Ismail Sabri Yaakob berkata pelaksanaan PKPDB itu bertujuan membendung jangkitan dan penularan Covid-19 di situ selain membolehkan aktiviti pengesanan kes secara bersasar dilaksanakan.“Kementerian Kesihatan (KKM) mengesahkan terdapat peningkatan kes positif Covid-19 di kawasan penjara itu. Mengambil kira peningkatan jumlah kes yang berlaku, kerajaan atas nasihat menteri kesihatan memutuskan untuk melaksanakan PKPDB secara pentadbiran,” katanya dalam kenyataan berhubung Perintah Kawalan Pergerakan Pemulihan (PKPP) hari ini.Beliau berkata sepanjang tempoh itu, sebarang pergerakan keluar dan masuk melibatkan kawasan tersebut termasuk lawatan oleh keluarga tahanan adalah tidak dibenarkan.Dalam pada itu, Ismail berkata seramai 433 individu ditahan atas kesalahan ingkar arahan PKPP semalam dengan 345 individu dikompaun, 60 direman dan bakinya dijamin.Beliau berkata antara kesalahan ialah tidak memakai pelitup muka (157 orang), aktiviti dalam pub atau kelab malam (126), gagal menyediakan peralatan atau rekod butiran diri (49), penjarakan fizikal (46), aktiviti perjudian (36), menggaji warga asing tanpa permit yang sah (18), serta satu tangkapan pendatang tanpa izin.Mengenai Operasi Benteng, Ismail berkata 76 pendatang tanpa izin dan seorang penyeludup ditangkap semalam dalam operasi bersepadu melibatkan Angkatan Tentera Malaysia (ATM), Polis Diraja Malaysia (PDRM), Agensi Penguatkuasaan Maritim Malaysia (APMM), Jabatan Imigresen Malaysia, Jabatan Kastam Diraja Malaysia, Agensi Kawalan Sempadan Malaysia (Aksem) dan agensi-agensi lain yang mengawal ketat sempadan negara.“Daripada jumlah itu, pasukan ATM Rejimen Pertama Kor Armor Diraja berjaya menahan 27 pendatang tanpa izin atas kesalahan tidak mempunyai dokumen pengenalan diri yang sah serta cuba untuk keluar dari Malaysia melalui jalan yang tidak diwartakan di sekitar Hotel Tiara, Desaru, Bandar Penawar, Johor,” katanya.Beliau berkata sebanyak 101 sekatan jalan raya Operasi Benteng juga dilaksanakan semalam yang melibatkan PDRM, Aksem dan ATM.“Kerajaan akan mengambil tindakan tegas terhadap mana-mana pihak yang cuba memasuki sempadan negara secara haram dan agensi-agensi penguat kuasa akan terus mengetatkan kawalan kawasan sempadan terutamanya di lorong-lorong tikus,” katanya.Sementara itu, sejak 24 Julai hingga semalam, seramai 40,607 individu pulang ke tanah air melalui pintu masuk sempadan antarabangsa dan kesemua mereka ditempatkan di 67 hotel dan 12 premis lain termasuk institut latihan awam dan institusi pengajian swasta.Beliau berkata daripada jumlah itu, 9,138 individu sedang menjalani proses kuarantin wajib manakala 106 orang dihantar ke hospital untuk rawatan, dan 31,363 individu lagi didiscaj dan dibenarkan pulang.Kesemua mereka pulang dari 34 negara iaitu Filipina, Thailand, Indonesia, Kemboja, Singapura, Vietnam, Brunei, Laos, Qatar, Pakistan, Arab Saudi, Hong Kong, India, Emiriah Arab Bersatu, Jepun, Turki, Korea Selatan, Iran, Nepal, Bangladesh, Myanmar, Timor Leste, Taiwan, China, United Kingdom, Belanda, Papua New Guinea, Mesir, Sepanyol, Perancis, Australia, New Zealand, Amerika Syarikat dan Ethiopia.


4 kluster diisytihar tamat di Sabah

Empat lagi kluster diisytihar tamat di Sabah semalam, kata Menteri Kerajaan Tempatan dan Perumahan Masidi Manjun.Beliau yang juga jurucakap kerajaan Sabah berkaitan Covid-19 berkata kluster tersebut ialah Jalan Pintas Sembulan dan Sutera 2 di Kota Kinabalu; Giram di Kunak dan kluster Kemburongoh 2 di Ranau.“Dengan penamatan kluster tersebut, jumlah kluster yang masih aktif di Sabah ialah 14,” katanya dalam kenyataan malam tadi.Sementara itu, Masidi berkata sebanyak 339 kes positif baru Covid-19 dilaporkan di Sabah semalam, menjadikan jumlah kumulatif 363,909 kes.Beliau berkata seramai 880 pesakit Covid-19 di Sabah telah sembuh dan dibenarkan keluar hospital serta pusat kuarantin dan rawatan berisiko rendah, menjadikan jumlah kumulatif pesakit sembuh 337,768 orang manakala 576 pesakit masih dirawat.


Presiden Ukraine pecat ketua perkhidmatan keselamatan, didakwa khianat

Presiden Volodymyr Zelensky memecat ketua perkhidmatan keselamatan dalam negeri dan pendakwa raya kerajaan Ukraine, mengatakan wujud ratusan kes khianat dan kerjasama dengan Rusia sewaktu Moscow meningkatkan operasi ketenteraannya di negara itu.
Zelensky berkata lebih 60 pegawai dari perkhidmatan keselamatan SBU dan pejabat pendakwa raya bekerja menentang Ukraine di wilayah yang kini diduduki Rusia, selain turut membuka 651 kes khianat dan kerjasama dengan Rusia melibatkan pegawai penguatkuasa undang-undang.
Pemecatan Ketua Perkhidmatan Keselamatan Ivan Bakanov, dan Ketua Pendakwa Raya Iryna Venediktova, yang mengetuai usaha pendakwaan jenayah perang Rusia, mendedahkan cabaran dihadapi Ukraine mengenai penyusupan Rusia dalam pentadbiran ketika Kyiv mempertahankan diri daripada serangan Moscow.
"Pelbagai jenayah yang timbul melibatkan keselamatan negara, menimbulkan persoalan yang sangat serius berhubung pemimpin berkaitan isu itu,” kata Zelensky.
“Setiap persoalan akan dirungkaikan."
Dalam sebuah ucapan, Zelensky berkata penahanan bekas ketua SBU yang bertanggungjawab mengawasi wilayah Crimea adalah kerana disyaki khianat.
Crimea adalah semenanjung dijajah Rusia pada 2014 di mana Kyiv dan Barat masih menganggapnya sebagai wilayah Ukraine.
Zelensky berkata beliau memecat pegawai keselamatan tertinggi ketika awal pencerobohan Rusia dilaksanakan, di mana menurutnya adalah keputusan kini terbukti berasas.
"Bukti yang cukup telah dikumpul untuk melaporkan mengenai orang ini kerana disyaki melakukan khianat.
“Semua kegiatan jenayahnya telah didokumentasikan,” katanya.


Gesaan Umno lepas jawatan Kabinet pandangan peribadi Ku Li, kata menteri

Kenyataan Pengerusi Jemaah Penasihat Umno Tengku Razaleigh Hamzah yang meminta ahli Kabinet daripada parti itu meletakkan jawatan merupakan pandangan peribadi, kata Menteri Belia dan Sukan, Reezal Merican Naina Merican.“Saya orang parti jadi saya akan ikut keputusan, seperti saya jarang memberi pandangan peribadi di mana parti sudah ada pandangan sendiri,” katanya ditemui di Perhimpunan Agung Umno 2020 hari ini.“Ini disebabkan saya tak mahu dilihat sebagai memberi pandangan yang membawa kepada berlakunya kepada pepecahan.”Bagi Reezal, setiap ketidakpuasan hati akan disuarakan secara musyawarah dan masih berkiblatkan parti untuk membuat sebarang keputusan.“Walaupun ada pandangan sendiri tetapi saya akan suarakan dalam mesyuarat kerana saya adalah orang parti yang ikut kepada keputusan parti.”Hari ini Razaleigh berkata Umno harus meletakkan jawatan hari ini sekali gus memberikan mesej kepada Perdana Menteri Muhyiddin Yassin bahawa beliau tidak lagi memiliki majoriti untuk menjadi kerajaan.


Emilia dilihat takut, menangis dan mengadu SM Faisal memukulnya, kata saksi

Seorang anggota polis peronda memberitahu Mahkamah Majistret bahawa bekas isteri SM Faisal SM Nasimuddin dilihat berada dalam keadaan ketakutan, menangis dan mengadu ahli perniagaan itu telah memukulnya di sebuah rumah di Desa Sri Hartamas yang didiami oleh pasangan tersebut tujuh tahun lepas.
Sarjan Saleh Omar Osman, 43, dari Cawangan Kereta Peronda, Ibu Pejabat Polis Daerah Brickfields berkata pada 22 November 2015, beliau menerima panggilan dari pusat kawalan yang menyatakan ada pergaduhan di rumah tersebut dan terus bergerak ke lokasi itu bersama rakan setugasnya.
Saksi pendakwaan keempat itu berkata apabila tiba di rumah tersebut, pintu pagar telah terbuka dan beliau melihat seorang lelaki berdiri di kawasan parkir serta membenarkan mereka masuk.
"Rakan setugas saya telah bertanya kepada lelaki tersebut 'ada apa-apa masalah ke encik' dan lelaki itu menjawab 'tiada apa-apa.' Selepas itu, seorang perempuan telah keluar dari rumah tersebut dan menunjukkan kepada saya tangannya lebam-lebam kerana dipukul. Saya juga nampak kesan lebam-lebam di mukanya.
"Mangsa berada dalam ketakutan, menangis dan mengadu bahawa suaminya (sambil menunjukkan kepada lelaki tersebut) telah memukulnya. Lelaki itu hanya berdiam diri," katanya semasa membacakan pernyataan saksi pada perbicaraan kes SM Faisal yang didakwa mencederakan Emilia Hanafi.
Semasa pemeriksaan utama oleh timbalan pendakwa raya Nur Aishah Ahmad Zakiuddin, saksi itu mengenal pasti lelaki yang berdiri di kawasan parkir adalah SM Faisal.
Menurut Saleh, beliau kemudian meminta mangsa membuat laporan di Balai Polis Sri Hartamas.
Semasa pemeriksaan balas oleh peguam Akberdin Abdul Kader, saksi itu bersetuju bahawa beliau tidak menangkap SM Faisal meskipun mempunyai kuasa untuk menahan mana-mana suspek yang disyaki melakukan jenayah.
Akberdin: Saya katakan kepada kamu Sarjan, kamu tidak menangkap dia walaupun kamu melihat mata dan tangan wanita itu lebam kerana kamu telah membuat keputusan itu adalah masalah rumah tangga antara lelaki dan wanita, sebab itu kamu tidak menangkap atau menahan suspek tersebut.
Saleh: Ya, setuju.
Bagaimanapun, saksi itu tidak bersetuju dengan cadangan peguam bahawa pada hari kejadian, SM Faisal ada memberitahunya bahawa dia telah diserang oleh isterinya dan terpaksa mempertahankan diri menyebabkan mereka telah mengalami kecederaan.
SM Faisal, 43, berdepan dakwaan dengan sengaja menyebabkan kecederaan ke atas Emilia, 43, yang merupakan isterinya (ketika kejadian) di sebuah rumah di Desa Sri Hartamas, Brickfields antara 12.30 tengah hari dan 4.30 petang pada 22 November 2015.
Beliau didakwa mengikut Seksyen 323 Kanun Keseksaan dan boleh dihukum mengikut Seksyen 326A kanun sama yang membawa hukuman maksimum penjara dua tahun atau denda RM2,000 atau kedua-duanya, jika sabit kesalahan.
Perbicaraan di hadapan Majistret Nadia Othman bersambung esok.


Ustaz Kazim tarik diri wakili BN di Larut

Pendakwah terkenal Kazim Elias hari ini mengumumkan menarik diri daripada bertanding di Larut, selepas baru malam tadi diumumkan menjadi calon Barisan Nasional bagi kerus Parlimen itu.
Pengerusi BN Perak Saarani Mohamad berkata beliau akan digantikan Ketua Koordinator Komunikasi BN Mohd Shafiq Fhadly Mahmud.
“Pertukaran ini kerana Ustaz Kazim menarik diri di saat akhir,” katanya.
Dalam ucapan pengumuman calon itu, Saarani yang bakal mempertahankan kerusi DUN Kota Tampan berkata tanggungjawab dan amanah kepada parti bukan sekadar sebagai calon tetapi juga apabila tidak dicalonkan.
“Matlamat bukan sahaja jadi calon tapi menang PRU. Perjuangan kita kembali jadi kerajaan Negeri Perak... kerajaan BN. Yang ingin kita laungkan adalah lambang dacing.
“Bermakna yang hendak kita turun padang pujuk rayu, lihat lambang dacing, lagi banyak undi lagi mudah menang,” katanya.
Saarani berkata BN akan bertanding di kesemua 24 kerusi Parlimen dan 59 kerusi DUN pada PRU15.
Alasan penarikan diri Kazim masih tidak diketahui namun dipercayai ia adalah berikutan pencalonan abangnya, Mohd Najmuddin Elias, sebagai calon Perikatan Nasional di kerusi Dewan Undangan Negeri (DUN) Batu Kurau semalam.
DUN tersebut merupakan salah satu dari tiga kawasan Parlimen Larut selain Selama dan Kubu Gajah.


Anak Taib Mahmud ambil cuti beri laluan syarikat Sarawak disiasat

Anak bekas ketua menteri Sarawak, Mahmud Abu Bekir Taib secara sukarela bercuti daripada jawatannya sebagai timbalan pengerusi syarikat Cahya Mata Sarawak (CMS) bagi membenarkan siasatan dijalankan berhubung beberapa tuduhan konflik kepentingan melibatkan beliau dan bekas ketua pegawai penerangannya, Khalid Abdullah.Dalam sebuah kenyataan semalam, CMS berkata tuduhan itu diterima pihaknya melalui saluran pemberi maklumat kumpulan.“Selepas menerima aduan, sebelum melaporkan kepada pihak berkuasa, ahli lembaga bertindak segera untuk melakukan penyiasatan penuh bagi melaksanakan tanggungjawab fidusiari melindungi kepentingan syarikat dan semua pihak yang berkepentingan,” katanya.“Kami mohon semua pihak yang berkepentingan untuk membenarkan siasatan dilanjutkan dan sabar menunggu hasil keputusannya. Lembaga akan bekerjasama sepenuhnya dengan pihak berkuasa dan turut meminta pihak pengurusan memberikan kerjasama penuh. ”Mahmud Abu Bekir Taib Mahmud dilantik sebagai pengarah eksekutif kumpulan CMS pada tahun 1995 dan dilantik semula sebagai timbalan pengerusi kumpulan itu pada 2002.CMS dalam kenyataannya memberi jaminan kepada pihak berkepentingan bahawa lembaga syarikat akan sentiasa mematuhi standard tertinggi dalam amalan tadbir urus korporat.“Melangkah ke hadapan, lembaga syarikat juga akan terus mengemudi syarikat untuk mematuhi undang-undang dan meletakkan pihak yang berkepentingan dalam syarikat sebagai keutamaan.“Kami mengucapkan terima kasih kepada Mahmud Abu Bekir Taib kerana secara sukarela mengambil cuti daripada semua jawatannya dalam kumpulan sebagai contoh tindakan tadbir urus korporat yang baik.”


Ismail Sabri angkat sumpah sebagai PM ke-9

Ahli Parlimen Bera Ismail Sabri Yaakob telah mengangkat sumpah sebagai perdana menteri ke-9 hari ini, sehari selepas Istana Negara mengesahkan beliau menerima 114 sokongan dari 220 ahli Dewan Rakyat.Ismail mengangkat sumpah di hadapan Yang di-Pertuan Agong di Istana Negara dengan disaksikan bekas perdana menteri Muhyiddin Yassin yang meletakkan jawatan dan menyebabkan pencarian perdana menteri seterusnya.Ismail, 61, dilantik sebagai perdana menteri susulan proses teliti yang dilakukan Sultan Abdullah Sultan Ahmad Shah dalam pencarian calon perdana menteri yang mendapat sokongan majoriti.Ismail Sabri membaca sumpah pelantikannya sebagai perdana menteri di hadapan Yang di-Pertuan Agong.114 ahli Parlimen yang menyatakan sokongan kepada beliau terdiri dari Perikatan Nasional, Umno dan GPS selain empat lagi ahli bebas.Ismail adalah antara ahli Kabinet sebelum ini yang menolak untuk menyertai Najib Razak dan Presiden Umno Ahmad Zahid Hamidi yang menarik sokongan mereka terhadap Muhyiddin.Dalam upacara angkat sumpah hari ini, Ismail ditemani isterinya, Muhaini Zainal Abidin.Beliau menandatangani sumpah jawatan sambil disaksikan Ketua Setiausaha Negara Mohd Zuki Ali dan Ketua Hakim Tengku Maimun Tuan Mat.Turut hadir bersama termasuk Zahid, Yang di-Pertua Dewan Negara Rais Yatim, Speaker Dewan Rakyat Azhar Harun, Presiden PAS Abdul Hadi Awang, Presiden Parti Bersatu Sabah Maximus Ongkili dan Pengerusi Gabungan Parti Sarawak Abang Johari Openg.


Tentera Israel tembak mati wartawan veteran Al Jazeera di Tebing Barat

Wartawan veteran Al Jazeera Shireen Abu Aqleh ditembak mati oleh tentera Israel pada Rabu ketika membuat liputan mengenai serbuan ke atas kem pelarian Jenin di Tebing Barat, kata agensi berita itu.Al Jazeera berkata, Abu Aqleh, 51, seorang wartawan terkemuka agensi berita Arab itu ditembak tentera Israel secara sengaja “tanpa perikemanusiaan”.Tentera Israel mengesahkan pihaknya telah menjalankan operasi pada Rabu di kem pelarian Jenin, kubu kuat kumpulan bersenjata Palestin di utara Tebing Barat.Bagaimanapun, ia menafikan secara sengaja menyasarkan wartawan dalam operasi serbuan itu.“Sudah tentu pihak tentera tidak menyasarkan wartawan,” kata seorang pegawai tentera kepada AFP.“Siasatan lanjut mengenai perkara masih berjalan. Kami menawarkan dan mahu menjalankan siasatan bersama dengan warga Palestin.”Tentera Israel turut berkata terdapat kejadian berbalas tembakan antara suspek dan pasukan tentera dan ia “sedang menyiasat kejadian itu dan sedang meneliti kemungkinan ada wartawan yang ditembak oleh kumpulan bersenjata Palestin.”Seorang jurugambar AFP di tempat kejadian berkata Abu Aqleh memakai jaket wartawan ketika beliau ditembak.Dalam pada itu, Al Jazeera menggesa masyarakat antarabangsa mendesak pasukan tentera Israel bertanggungjawab atas pembunuhan yang berniat menyasarkan Abu Aqleh.“Dalam pembunuhan kejam di mana ia melanggar undang-undang antarabangsa, pasukan penceroboh Israel telah membunuh wartawan Al Jazeera di Palestin,” katanya.Seorang lagi wartawan Al Jazeera, Ali Al-Samudi turut tercedera ketika pertembungan itu.Sejak beberapa minggu kebelakangan ini, tentera Israel telah meningkatkan operasi di Jenin, satu kawasan bersejarah dalam konflik Israel-Palestin. Israel mendakwa beberapa orang dari kem itu telah melakukan serangan yang menyebabkan kematian warga Israel di kawasan tersebut.Menurut tentera, operasi di kem pelarian itu telah diserang dengan “tembakan bertubi-tubi oleh puluhan lelaki bersenjata dari Palestin”.Dalam pada itu, Pihak Berkuasa Palestin menyifatkan pembunuhan Abu Aqleh adalah sebahagian daripada usaha Israel untuk mengaburi “kebenaran” mengenai pencerobohannya di Tebing Barat.Seorang pegawai kumpulan Hamas yang menguasai Gaza, menyifatkan kejadian itu sebagai “pembunuhan yang dirancang.”“Media dan institusi pemberitaan harus bergerak dalam usaha mengusir Israel dan menganggap negara itu musuh kepada kebebasan akhbar,” kata Ghazi Hamad dari biro politik Hamas.


‘Kereta polis depan rumah’, kata Fahmi kepada pengkritik sewaktu sesi TikTok

Sesi live di TikTok yang dihoskan oleh Fahmi Fadzil dari PKR malam tadi berakhir dengan menteri komunikasi dan digital itu mengancam penontonnya dengan tindakan pihak polis kerana membuat naik komen mengkritiknya dan kerajaan campuran.
Fahmi, yang mengadakan sesi secara langsung selama lebih dua jam di platform media sosial itu dilihat menerima komen negatif termasuk mempersendakannya serta mempersoalkan banyak dasar kerajaan.
"Semua anda yang masuk dalam live saya dan mengeluarkan kenyataan ini, anda sedang dipantau oleh pihak berkuasa.
"Jangan marah saya kalau ada panggilan nanti ataupun ada radio car yang singgah di rumah anda. We are monitoring, behave yourself (Kami sedang memantau, jaga kelakuan anda),”kata Fahmi, mengugut penonton dengan tindakan yang terletak di bawah bidang kuasa kementeriannya.
Komen yang membanjiri sesi secara langsung ahli politik menjadi kebiasaan sebagai sebahagian daripada trend kempen secara dalam talian.
Kemarahan Fahmi terhadap pengkritiknya bukanlah kali pertama ahli parlimen PKR itu mengancam untuk menutup mulut pengkritiknya.
Pada Mac, beliau mendapat kecaman selepas mengamuk di media sosial berhubung laporan akhbar Berita Harian mengenai kemungkinan kenaikan kadar dasar semalaman (OPR), dan mengumumkan beliau akan bertemu pengurusan akhbar tersebut.
Fahmi menerima kritikan umum sejak memegang portfolio menterinya, beliau mempersoalkan segala-galanya daripada dapatan tinjauan 100 hari pertama kerajaan hinggalah menuduh platform media sosial sengaja mempromosikan kandungan pembangkang.
"Saya akan berjumpa dengan akhbar berkenaan untuk mendapatkan penjelasan.
“Adakah mereka cuba melakukan promosi atau menipu rakyat?" katanya pada 1 Mac, memberi reaksi kepada tinjauan bersama lima media tempatan yang mendapati hanya 27% responden berpuas hati dengan prestasi kerajaan.


Junta rampas kedutaan Myanmar di London

Duta dan kakitangan Kedutaan Myanmar di London diarah meninggalkan bangunan kedutaan pada Rabu, lapor Agensi Anadolu.Dutanya Kyaw Zwar Minn berkata, beliau dan petugas kedutaan diminta keluar dari bangunan kedutaan itu oleh seorang wakil tentera Myanmar di United Kingdom (UK).“Mereka tidak membenarkan saya masuk ke kedutaan. Mereka kata mereka dapat arahan daripada pihak bandaraya itu, jadi mereka tidak akan membenarkan saya masuk.“Ini rampasan kuasa. Sini adalah UK. Kami bukan berada di Myanmar. Mereka tidak boleh buat seperti ini. Kerajaan Britain tidak akan benarkan ini berlaku,” katanya.Seorang pengguna Twitter menulis: “Komuniti Burma (Myanmar) di London ketika ini berkumpul di kedutaan #Myanmar berikutan berita menyatakan kedutaan dirampas rejim.”Zwar Minn telah menyuarakan bantahannya terhadap kudeta dan menuntut pembebasan pemimpin Liga Demokrasi Kebangsaan (NLD) Aung San Suu Kyi dan pegawai kanan kerajaan yang lain.Beliau juga bertemu Setiausaha Luar UK Dominic Raab untuk menyatakan bantahannya terhadap kekejaman tentera di Myanmar.Sekurang-kurangnya 581 orang di Myanmar terkorban sejak rampasan kuasa tentera pada 1 Februari lalu dan sehingga 6 April, seramai 2,750 orang ditahan, 38 daripadanya dijatuhi hukuman.


Pegawai kanan tentera, pesara didakwa pecah amanah lebih RM900,000

Seorang pegawai kanan tentera Akademi Latihan Ketenteraan Universiti Pertahanan Nasional Malaysia (UPNM) dan seorang pesara didakwa di Mahkamah Sesyen Kuala Lumpur hari ini, masing-masing atas dua pertuduhan pecah amanah dan salah guna harta berhubung skim pelaburan yang tidak wujud berjumlah RM920,000.Pengarah akademi Leftenan Kolonel Azman Mohamed Yasin, 57, dan bekas komandan akademi Brigadier Jeneral (Bersara) Mohamad Adkaa Solahuddin, 63, bagaimanapun mengaku tidak bersalah atas kesemua pertuduhan yang dibacakan secara berasingan di hadapan Hakim Mahyon Talib.Mengikut pertuduhan pertama dan kedua, mereka yang ketika itu masing-masing pengarah dan komandan akademi tersebut didakwa telah melakukan pecah amanah dengan meluluskan pembayaran berjumlah RM500,000 dan RM420,000 milik Tabung Kebajikan Akademi untuk pelaburan melalui institusi kewangan tidak berdaftar dan tidak sah.Mereka didakwa melakukan kesalahan itu di akademi tersebut di UPNM, Kem Perdana Sungai Besi di sini antara 3 Ogos dan 23 September 2016 mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan dan denda, jika sabit kesalahan.“Anak guam saya masih menanggung isteri serta empat anaknya dan beliau juga sedang dibicarakan di Mahkamah Tentera berkaitan tuduhan hari ini. Saya mohon jaminan rendah dibenarkan,” katanya.Kedua-dua lelaki itu masing-masing turut didakwa atas pertuduhan pilihan menyalahgunakan RM500,000 dan RM420,000 di tempat dan masa sama, mengikut Seksyen 403 Kanun Keseksaan yang membawa hukuman penjara maksimum lima tahun dan sebatan dan denda, jika sabit kesalahan.Timbalan Pendakwa Raya Nur Shafini Mustafha menawarkan jaminan RM100,000 bagi kesemua pertuduhan terhadap kedua-dua tertuduh dengan seorang penjamin, berserta syarat tambahan pasport diserahkan kepada mahkamah dan melapor diri ke pejabat Suruhanjaya Pencegahan Rasuah Malaysia (SPRM) yang berdekatan setiap bulan sehingga kes selesai.Azman yang diwakili peguam Mohd Amir Aizat Abdul Rani memohon jaminan rendah atas alasan anak guamnya tidak mempunyai sumber pendapatan lain selain gaji yang diperoleh sebagai pengarah akademi tersebut.“Anak guam saya masih menanggung isteri serta empat anaknya dan beliau juga sedang dibicarakan di Mahkamah Tentera berkaitan tuduhan hari ini. Saya mohon jaminan rendah dibenarkan,” katanya.Mohamad Adkaa yang diwakili peguam Nur Asyikin Zakaria memohon jaminan dibayar secara berkala sebelum atau pada 7 Disember kerana dia  hanya mampu membayar RM15,000 pada hari ini dan menggunakan wang pencen untuk meneruskan kehidupan.“Anak guam saya juga mengalami penyakit lemah jantung dan masih mendapatkan rawatan di Institut Jantung Negara (IJN) ketika ini. Beliau juga tidak pernah gagal melapor diri di pejabat SPRM sejak direman pada Februari tahun ini,” katanya.Mahkamah membenarkan kedua-dua tertuduh masing-masing diikat jamin RM80,000 dengan seorang penjamin berserta syarat tambahan pasport diserahkan kepada mahkamah dan melapor diri setiap 1 haribulan di pejabat SPRM berdekatan serta turut membenarkan permohonan Mohd Adkaa untuk membayar baki jaminan pada atau sebelum 7 Disember.Sebutan semula kes ditetapkan pada 22 Disember.


Fokus krisis Covid-19, blok Dr Mahathir enggan ulas langkah Zahid

Blok Pejuang yang diketuai oleh bekas perdana menteri, Dr Mahathir Mohamad enggan mengulas berhubung perkembangan terbaru yang dicetuskan selepas Presiden Umno Ahmad Zahid Hamidi mengumumkan beberapa ahli Parlimen bersekutu dengannya menarik kongan terhadap Perdana Menteri Muhyiddin Yassin.Sebaliknya Presiden Pejuang Mukhriz Mahathir mengingatkan akan titah Yang di-Pertuan Agong agar memfokuskan kepada perang melawan Covid-19.“Sememangnya itu yang dihasratkan oleh Pejuang ketika mencadangkan penubuhan Majlis Pemulihan Negara dengan menggembleng tenaga pakar bagi memberi tumpuan menyelesaikan masalah yang dihadapi,” kata ahli Parlimen Jerlun itu dalam satu kenyataan malam ini.Hari ini Zahid mengumumkan memilliki surat akuan bersumpah yang cukup daripada ahli-ahli Parlimennya untuk menarik balik sokongan terhadap Muhyiddin, mengatakan perdana menteri sudah hilang majoriti untuk kekal berkuasa.Presiden Umno itu pada sidang media hari ini berkata surat akuan bersumpah (SD) tersebut akan diserahkan kepada Yang di-Pertuan Agong.


Pengampunan kepada Najib ikut budi bicara Agong, kata Azalina

Permohonan pengampunan diraja bekas perdana menteri Najib Razak tidak melibatkan aspek perundangan sebaliknya terletak sepenuhnya kepada budi bicara Yang di-Pertuan Agong.
Ketua Penerangan Umno Azalina Othman Said berkata ia merupakan kuasa Yang di-Pertuan Agong yang termaktub dalam Perkara 42 Perlembagaan Persekutuan.
“Tiada lagi aspek perundangan... dia punya prosedur perundangan sudah tidak ada, sekarang adalah budi bicara Agong, jadi kita pun tak boleh paksa-paksa…. biarlah Yang di-Pertuan Agong buat keputusan, atau mahu kaji... kita orang (Umno) dah tak terlibat,” katanya.
Beliau yang juga Menteri di Jabatan Perdana Menteri (Undang-undang dan Reformasi Institusi) berkata demikian ketika ditanya mengenai pandangan peguam Mohamed Haniff Khatri Abdulla bahawa Umno tidak boleh memfailkan permohonan pengampunan bagi pihak Najib.
Haniff sebelum ini dilaporkan berkata mengikut Peraturan 113, Peraturan-peraturan Penjara 2000, petisyen pengampunan itu hanya boleh dilakukan oleh Najib sendiri, ahli keluarga atau peguam yang dilantik oleh Najib dan Jabatan Penjara.
Azalina berkata demikian kepada pemberita selepas majlis pelancaran laman web Malaysia-Sulucase.gov.my di Putrajaya hari ini yang turut dihadiri Menteri Luar Zambry Abdul Kadir dan Menteri Komunikasi dan Digital Fahmi Fadzil.
Sebelum ini, media melaporkan Majlis Tertinggi (MT) Umno yang bermesyuarat Jumaat lepas, sebulat suara bersetuju memohon menghadap bagi mempersembahkan warkah rayuan kepada Yang di-Pertuan Agong bagi memohon ihsan untuk mempertimbangkan pengampunan penuh kepada Najib.
Najib kini menjalani hukuman 12 tahun penjara setelah Mahkamah Persekutuan pada 23 Ogos 2022 mengekalkan sabitan dan hukuman penjara itu serta denda RM210 juta setelah didapati bersalah menyeleweng RM42 juta dana milik SRC International Sdn Bhd.
Pada 31 Mac 2023, Najib gagal dalam permohonannya untuk menyemak sabitan dan hukuman itu.
Bekas Ahli Parlimen Pekan itu pada September tahun lepas memfailkan permohonan pengampunan diraja.